**ບົດໂອ້ລົມ**

**ຂອງປະທານສະພາແຫ່ງຊາດ**

**ຕໍ່ກອງປະຊຸມວຽກງານໄອຍະການປະ,ຊາຊົນທົ່ວປະເທດ**

**ປະຈໍາປີ 2018**

- ບັນດາ ສະຫາຍ ຄະນະພັກ, ຄະນະນຳ ຂອງອົງການໄອຍະການປະຊາຊົນສູງສຸດ ທີ່ຮັກແພງ !

- ບັນດາ ສະຫາຍການນໍາຂອງບັນດາແຂວງ, ນະຄອນຫຼວງຜູ້ຊີ້ນໍາວຽກງານປົກປ້ອງກົດໝາຍ ທີ່ຮັກແພງ!

- ບັນດາ ສະຫາຍຜູ້ແທນທີ່ຕາງໜ້າອົງການໄອຍະການປະຊາຊົນທຸກຂັ້ນ, ອົງການໄອຍະການທະຫານ,. **ແຂກຜູ້ມີກຽດ ທີ່ນັບຖື ແລະຮັກແພງ!**

ມື້ນີ້ ຂ້າພະເຈົ້າຮູ້ສຶກເປັນກຽດ ແລະ ມີຄວາມພູມໃຈເປັນຢ່າງຍິ່ງ ທີ່ໄດ້ມາຮ່ວມກອງປະຊຸມວຽກງານໄອຍະການປະຊາຊົນທົ່ວປະເທດ ປະຈໍາປີ 2018, ໃນໂອກາດນີ້ ຂ້າພະເຈົ້າຂໍນໍາ​ເອົາ​ ຄວາມ​ສາມັກຄີ​ຮັກ​ແພງ, ຄວາມຢ້ຽມຢາມຖາມຂ່າວອັນອົບອຸ່ນ ແລະ ຄວາມເຊື່ອໝັ້ນຂອງກົມການເມືອງສູນກາງພັກ, ສະພາແຫ່ງຊາດ ແລະລັດຖະບານ ມາ​ຍັງ​ຄະນະພັກ, ຄະນະນຳ ຂອງອົງການໄອຍະການປະຊາຊົນທຸກຂັ້ນ, ອົງການໄອຍະການທະຫານ, ກໍຄືບັນດາຄະນະຜູ້ແທນທີມີກຽດເຂົ້າຮວ່ມກອງປະຊຸມໃນຄັ້ງນີ້!.

**ບັນດາສະຫາຍທີ່ຮັກແພງທັງຫຼາຍ !**

ກອງປະຊຸມວຽກງານໄອຍະການທົ່ວປະເທດຄັ້ງນີ້ ແມ່ນໄດ້ໄຂຂຶ້ນ ໃນທາມກາງບັນຍາກາດທີ່ທົ່ວພັກ, ທົ່ວກອງທັບ, ທົ່ວປວງຊົນລາວທັງຊາດ ກຳລັງຜັນຂະຫຍາຍມະຕິກອງປະຊຸມໃຫຍ່ຄັ້ງທີ 10 ຂອງພັກ ແລະ ແຜນພັດທະນາເສດຖະກິດ-ສັງຄົມ ຄັ້ງທີ 8 ເຂົ້າສູ່ຊີວິດຕົວຈິງ ຢ່າງເປັນຂະບວນຟົດຟື້ນ ດ້ວຍຈິດໃຈບຸກທະລຸທັງ 4 ດ້ານ ຢ່າງແຂງແຮງ ແລະ ຕໍ່ເນື່ອງ.

​ປີ 2018 ທີ່ຜ່ານມາ ສະພາບການຂອງໂລກ ແລະ ພາກພື້ນ ຍັງມີຄວາມສັບສົນ ແລະ ຜັນແປຢ່າງສະລັບຊັບຊ້ອນ ເຊິ່ງມີທັງກາລະໂອກາດ ແລະ ຂໍ້ສະດວກ​ທີເປັນພື້ນຖານໃຫ້ແກ່ການປົກປັກຮັກສາ ແລະ ພັດທະນາປະເທດຊາດຂອງພວກເຮົາ. ໃນປີນີ້ ປະເທດເຮົາ ໄດ້ປະສົບກັບບັນຫາໄພພິບັດທຳມະຊາດທີ່ໜັກໜ່ວງ ບວກໃສ່ ກັບກໍລະນີສັນເຂື່ອນໄຟຟ້າ ເຊປຽນ-ເຊນໍ້ານ້ອຍແຕກ ໃນເດືອນ ກໍລະກົດ ປີແລ້ວນີ້, ທັງໝົດເຫຼົ່ານີ້ໄດ້ສົ່ງຜົນເຮັດໃຫ້ ການພັດທະນາທາງ​ດ້ານເສດຖະກິດ - ການເງິນ ແລະ ການແກ້ໄຂຄວາມທຸກຍາກຂອງປະຊາຊົນ ພົບຄວາມຫຍຸ້ງຍາກໃນຫຼາຍດ້ານ. ແຕ່ຍ້ອນຄວາມເອົາໃຈໃສ່ຊີ້ນຳຈາກສູນກາງພັກ-ລັດ ແລະ ຄວາມຮັບຜິດຊອບຂອງບັນດາອົງການຈັດຕັ້ງພັກ ແລະ ຄວາມຫ້າວຫັນຂອງພະນັກງານ ແລະ ປະຊາຊົນບັນດາເຜົ່າໃນທົ່ວປະເທດ ພວກເຮົາຍັງສືບຕໍ່ຜົນສຳເລັດໄດ້ຫລາຍດ້ານ ເຊັ່ນ: ປະເທດຊາດມີສະຖຽນລະພາບ, ສັງຄົມຍັງມີຄວາມສະຫງົບ, ມີຄວາມເປັນລະບຽບຮຽບຮ້ອຍໂດຍພື້ນຖານ ເຖິງຈະພົບກັບຄວາມຫຍຸ້ງຍາກຫຼາຍປະການ ແຕ່ການພັດທະນາເສດຖະກິດສັງຄົມ ສືບຕໍ່ມີການຂະຫຍາຍຕົວຢ່າງຕໍ່ເນື່ອງ, ເສດຖະກິດມະຫາພາກສືບຕໍ່ມີສະຖຽນລະພາບໂດຍພື້ນຖານ, ການຄຸ້ມຄອງລັດດ້ວຍລະບຽບກົດໝາຍໄດ້ຮັບການປັບປຸງໃຫ້ດີຂື້ນ, ເຊີ່ງໃນປີ 2018 ນີ້ ວຽກງານໃນແຕ່ລະດ້ານໄດ້ມີການຫຽນປ່ຽນ ແລະ ພັດທະນາດີຂື້ນ ຢ່າງຈະແຈ້ງ ຄື:

* ສະພາແຫ່ງຊາດ: ໄດ້ຮັບການປັບປຸງ ແລະ ເປັນເຈົ້າການປະຕິບັດພາລະບົດບາດຂອງຕົນ, ເປັນຕົ້ນ ແມ່ນໄດ້ເອົາໃຈໃສ່ລົງພົບປະ ປະຊາຊົນບັນດາເຜົ່າ ແລະ ພິຈາລະນາແກ້ໄຂຄຳຮ້ອງຂໍຄວາມເປັນທຳຂອງປະຊາຊົນ ຢ່າງຖືກຕ້ອງ, ສອດຄ່ອງ ແລະ ວ່ອງໄວກ່ວາເກົ່າ; ວຽກງານຕິດຕາມການເຄື່ອນໄຫວຂອງອົງການອຳນາດລັດຂັ້ນຕ່າງໆ ໃນການປະຕິບັດລັດຖະທຳມະນູນ, ກົດໝາຍ, ແລະ ມະຕິຂອງສະພາແຫ່ງຊາດ ໄດ້ມີປະສິດທິພາບກ່ວາເກົ່າ. ມາຮອດປະຈຸບັນນີ້ ໄດ້ສ້າງ ແລະ ປັບປຸງກົດໝາຍໄດ້ 130 ກ່ວາ ສະບັບແລ້ວ ເຊິ່ງສອດຄ່ອງຕາມແນວທາງຂອງພັກ, ເປັນເຄື່ອງມືຮັບປະກັນໃຫ້ແກ່ການຄຸ້ມຄອງລັດ, ຄຸ້ມຄອງສັງຄົມ ແລະ ເຊື່ອມໂຍງສາກົນ ຂອງພັກເຮົາ.
* ລັດຖະບານ: ລັດຖະບານໄດ້ເອົາໃຈໃສ່ຍົກສູງປະສິດທິພາບການຄຸ້ມຄອງລັດ, ຄຸ້ມຄອງສັງຄົມດ້ວຍກົດ ໝາຍ ໂດຍໄດ້ເອົາໃຈໃສ່ຈັດຕັ້ງປະຕິບັດມະຕິ ຂອງຄະນະບໍລິຫານງານສູນກາງພັກ ເລກທີ 37 ວ່າດ້ວຍການຍົກສູງປະສິດທິພາບການຄຸ້ມຄອງລັດ, ຄຸ້ມຄອງສັງຄົມດ້ວຍກົດໝາຍ. ພ້ອມດຽວກັນນີ້, ລັດຖະບານ ກໍໄດ້ເອົາໃຈປັບປຸງການບໍລິຫານລັດໃຫ້ກະທັດຮັດ, ກົມກຽວ, ໜັກແໜ້ນ, ມີປະສິດທິພາບ ແລະ ທັນສະໄໝຂື້ນກ່ວາເກົ່າ.ໃນປີ 2018 ຜ່ານມານີ້, ລັດຖະບານ ໄດ້ສໍາເລັດການຄົ້ນຄ້ວາ ແລະ ປັບປຸງກົດໝາຍ ນຳສະເໜີໃຫ້ສະພາແຫ່ງຊາດຮັບຮອງເອົາແລ້ວ 20 ສະບັບ. ນອກຈາກນີ້, ລັດຖະບານ ຍັງໄດ້ຄົ້ນຄ້ວາປັບປຸງ ແລະ ສ້າງນິຕິກຳລຸມກົດໝາຍຈຳນວນໜຶ່ງ ເພື່ອແນ່ສ້າງໃຫ້ລັດເຮົາ ເປັນລັດແຫ່ງກົດໝາຍເທື່ອລະກ້າວ. ລັດຖະບານ ຍັງໄດ້ກະຕຸ້ນການພັດທະນາເສດຖະກິດດ້ວຍຫຼາຍສີສັນກ່ວາເກົ່າ ເປັນຕົ້ນແມ່ນ ນະໂຍບາຍ 3 ເປີດ ເຊິ່ງເຮັດໃຫ້ການຄຸ້ມຄອງເສດຖະກິດ ມີຄວາມໂປງໃສເກົ່າກ່ວາ, ເປັນໄປຕາມຂັ້ນຕອນຕາມທີ່ກົດໝາຍ ແລະ ລະບຽບການກຳນົດໄວ້; ນອກຈາກນີ້, ການລະເມີດລະບຽບການເງິນ ກໍນັບມື້ນັບຫຼຸດລົງ ເຊິ່ງຈະກາຍເປັນປັດໃຈພື້ນຖານໃນການດຶງດູດການລົງທືນ ທັງພາຍໃນ ແລະ ຕ່າງປະເທດ ເຂົ້າໃນການພັດທະນາເສດຖະກິດຂອງປະເທດເຮົາໄດ້ຫຼາຍຂື້ນໄປເລື້ອຍໆ. ພິເສດ, ແມ່ນໄດ້ຮັບປະກັນໃຫ້ປະຊາຊົນສາມາດເຂົ້າເຖິງການບໍລິການຂອງລັດໄດ້ຫຼາຍຂື້ນກ່ວາເກົ່າ, ການແກ້ໄຂຄວາມທຸກຍາກຂອງປະຊາຊົນຢູ່ທ້ອງຖີ່ນຮາກຖານ ສືບຕໍ່ໄດ້ຮັບການຈັດຕັ້ງປະຕິບັດ, ເຮັດໃຫ້ຈໍານວນຄອບຄົວທຸກຍາກໃນບັນດາທ້ອງຖິ່ນໄດ້ຫຼຸດລົງເປັນກ້າວໆ. ຊີວິດການເປັນຢູ່ທາງດ້ານວັດຖຸ ແລະ ຈິດໃຈຂອງປະຊາຊົນບັນດາເຜົ່າແມ່ນນັບມື້ນັບດີຂື້ນ.
* ສະເພາະອົງການໄອຍະການຂອງພວກສະຫາຍ ເຫັນໄດ້ຕາມບົດລາຍງານຂອງພວກສະຫາຍ ແລະຕົວຈິງກໍແມ່ນແນວນັ້ນແທ້ ອົງການໄອຍະການປະຊາຊົນ ໄດ້ມີການປັບປຸງ ແລະ ພັດທະນາໃນຫຼາຍດ້ານ, ເປັ້ນຕົ້ນແມ່ນ: **1)** ມາຮອດປັດຈຸບັນ ລະບົບການຈັດຕັ້ງຂອງອົງການໄອຍະການປະຊາຊົນ ໄດ້ຮັບການຈັດຕັ້ງ ແລະ ປັບປຸງໃຫ້ນັບມື້ນັບເປັນລະບົບກ່ວາເກົ່າ ແລະ ມີຄວາມເຂັ້ມແຂງໜັກແໜ້ນເປັນກ້າວໆມາ ເຊິ່ງເຫັນໄດ້ຈາກບົດລາຍງານຂອງພວກສະຫາຍແລ້ວ, ໃນໄລຍະ 2 ປີກວ່າ ຜ່ານມາ ພວກສະຫາຍໄດ້ສ້າງ ອົງການໄອຍະການປະຊາຊົນເຂດເພີ່ມອີກ 4 ເຂດ; ນັ້ນມັນສະແດງໃຫ້ເຫັນວ່າ ພວກສະຫາຍໄດ້ເອົາໃຈໃສ່ປັບປຸງລະບົບການຈັດຕັ້ງຢູ່ທ້ອງຖິ່ນ, ເຖິງວ່າຍັງມີຄວາມຫຍຸ້ງຍາກ ໃນການສ້າງບັນດາໜ່ວຍງານ ຄື: ໜ່ວຍງານບໍລິຫານ ແລະ ໜ່ວຍງານວິຊາສະເພາະ ຂອງອົງການໄອຍະການປະຊາຊົນເຂດ ເພາະຈຳນວນພະນັກງານ ແມ່ນບໍ່ພຽງພໍ, ຜູ້ໜຶ່ງຕ້ອງໄດ້ເຮັດຫຼາຍໜ້າວຽກ ແຕ່ວ່າພວກສະຫາຍ ກໍຄືບັນດາພະນັກງານໄອຍະການ ກໍໄດ້ອົດທົນຜ່ານຜ່າຄວາມຫຍຸ້ງຍາກຕ່າງໆ ແລະ ມີຜົນສຳເລັດໃນຫຼາຍດ້ານ. ແນ່ນອນ, ເມື່ອທຽບໃສ່ກັບໜ້າທີ່ການເມືອງໃນໄລຍະໃໝ່ຂອງຕົນແລ້ວ ກໍ່ເຫັນວ່າ ພະນັກງານໄອຍະການປະຊາຊົນ ຍັງມີຄວາມຈຳກັດທາງດ້ານປະລິມານ ແລະ ຄຸນນະພາບ, ແຕ່ສິ່ງສຳຄັນ ແມ່ນພວກສະຫາຍໄດ້ມີການພັດທະນາ ແລະ ປັບປຸງ ຕົວເອງຢູ່ເລື້ອຍໆ; **2)** ບຸກລະກອນ ເຖິງວ່າຈະມີຈໍານວນບໍ່ຫຼາຍ ແລະ ສ່ວນຫຼາຍພັດແມ່ນພະນັກງານທີ່ຍັງໜຸ່ມນ້ອຍ, ແຕ່ພວກສະຫາຍກໍໄດ້ເອົາໃຈໃສ່ກໍ່ສ້າງ ແລະ ພັດທະນະບຸກຄະລາກອນຂອງຕົນເອງດ້ວຍຫຼາຍຮູບການ ເຊັ່ນ: ໄດ້ຈັດຝຶກອົບຮົມໃຫ້ພະນັງານຢູ່ພາຍໃນເປັນປົກະຕິ ໂດຍໃຊ້ງົບປະມານຂອງລັດ ແລະ ງົບປະມານທີ່ຍາດແຍ່ງໄດ້ຈາການຊ່ວຍເຫຼືອຈາກຕ່າງປະເທດ ແລະ ຍັງໄດ້ສົ່ງໄປຝຶກອົບຮົມວຽກງານວິຊາການຢູ່ຕ່າງປະເທດ; ພ້ອມກັນນີ້ ຍັງໄດ້ປັບປຸງ ແລະ ສ້າງຫຼັກສູດຝຶກອົບຮົມວຽກງານໄອຍະການ ເພື່ອແນ່ໃສ່ ຮັບປະກັນໃຫ້ ພະນັກງານ ມີຄຸນທາດການເມືອງໜັກແໜ້ນ, ມີຄວາມຫ້າວຫັນຕໍ່ໜ້າທີ່ວຽກງານ, ແລະ ມີລະດັບຄວາມຊຳນານງານທາງດ້ານວິຊາສະເພາະ ສູງຂື້ນໄປເລື້ອຍໆ; **3)** ການປະຕິບັດພາລະບົດບາດ ສິດ ແລະ ໜ້າທີ ຂອງອົງການໄອຍະການແຕ່ລະຂັ້ນ ແມ່ນນັບມື້ກ້າວໄປສູ່ຄຸນນະພາບໃໝ່ທີ່ດີກ່ວາເກົ່າ ເຊິ່ງສະແດງອອກຢູ່ໃນການຄົ້ນ ຄ້ວາຄະດີຂອງພວກສະຫາຍ ແມ່ນມີຄຸນນະພາບສູງກ່ວາກ່ວາ ເຊິ່ງເຫັນໄດ້ຈາກບົດລາຍງານຂອງພວກສະຫາຍ: ເຫັນໄດ້ຈາກບົດລາຍງານຕໍ່ສະພາ ໃນ 2 ປີຜ່ານມານີ້ ທັງຄະດີແພ່ງ ແລະ ຄະດີອາຍາ ສະເລ່ຍແລ້ວ ໃນຂັ້ນຕົ້ນ ສານຕັດສິນຢັ້ງຢືນເອົາຕາມຄຳຖະແຫຼງຂອງໄອຍະການ ສູງເຖິງ ເກືອບ 99 ສ່ວນຮ້ອຍ, ຂັ້ນອຸທອນ ເກືອບ 89 ສ່ວນຮ້ອຍ ແລະ ຂັ້ນລົບລ້າງ ເກືອບ 88 ສ່ວນຮ້ອຍ, ທີ່ຈິງ ຂໍ້ມູນສະຖິຕິ ແມ່ນສາມາດຕີລາຄາໄດ້ຫຼາຍແງ່ມູມ, ແຕ່ມັນຢັ້ງຢືນໃຫ້ພວກເຮົາເຫັນວ່າ ວຽກງານການຖະແຫຼ່ງ ສັ່ງຟ້ອງຄະດີ ຂອງອົງການໄອຍະການປະຊາຊົນ ແມ່ນນັບມື້ໄດ້ຮັບການປັບປຸງສູ່ຄຸນນະພາບໃໝ່ ເຊິ່ງເປັນການປະກອບສ່ວນອັນໜຶ່ງທີ່ສຳຄັນ ໃນການຄຸ້ມຄອງລັດ, ຄຸ້ມຄອງສັງຄົມ ດ້ວຍກົດໝາຍ ໃຫ້ມີຜົນສັກສິດ, ເຮັດໃຫ້ສັງຄົມມີຄວາມສະຫງົບ ແລະ ເປັນລະບຽບຮຽບຮ້ອຍໂດຍພື້ນຖານ **4)**ພວກສະຫາຍໄດ້ປັບປຸງ ກົດໝາຍ ແລະ ນິຕິກຳລຸ່ມກົດໝາຍໄດ້ຫຼາຍກ່ວາ 10 ສະບັບ ເຊັ່ນ: ກົດໝາຍວ່າດ້ວຍການດຳເນີນຄະດີອາຍາ, ວ່າດ້ວຍອົງການໄອຍະການປະຊາຊົນ, ລັດຖະບັນຍັດຂອງປະທານປະເທດວ່າດ້ວຍການໃຫ້ອະໄພຍະໂທດ, ປື້ມຄູ່ມືສົ່ງຜູ້ຮ້າຍຂ້າມແດນ, ປຶ້ມຄູ່ມີຕິດຕາມກວດກາການດຳເນີນຄະດີຄ້າມະນຸດ ແລະ ອື່ນໆ **5)** ພື້ນຖານໂຄງລ່າງຂອງວຽກງານໄອຍະການປະຊາຊົນ ແມ່ນນັບມື້ໄດ້ຮັບການພັດທະນາ ແລະ ປັບປຸງ; ທັງໝົດນີ້ ແມ່ນຜົນງານຂອງພວກສະຫາຍຍາດມາໄດ້.

ຜົນສຳເລັດດັ່ງກ່າວນັ້ນ ແມ່ນຍ້ອນຄວາມສາມັກຄີເປັນເອກະພາບ ແລະ ຄວາມຫ້າວຫັນບຸກບືນຜ່ານຜ່າຂໍ້ຫຍຸ້ງຍາກຂອງພະນັກງານ ແລະ ປະຊາຊົນທັງຊາດພາຍໃຕ້ການນຳພາຂອງພັກ ແລະ ກໍມີການປະກອບສ່ວນອັນສໍາຄັນຂອງພະນັກງານ-ລັດຖະກອນ, ສະມາຊິກພັກຂອງອົງການໄອຍະການປະຊາຊົນແຕ່ລະຂັ້ນໃນຂອບເຂດທົ່ວປະເທດ. ນະໂອກາດອັນສຳຄັນນີ້, ຕາງໜ້າໃຫ້ກົມການເມືອງສູນກາງພັກ, ສະພາແຫ່ງຊາດ ແລະ ລັດຖະບານ ຂໍສະແດງຄວາມຍ້ອງຍໍຊົມເຊີຍຕໍ່ບັນດາໝາກຜົນທີ່ ຄະນະພັກ, ຄະນະນຳ, ພະນັກງານຂອງອົງການປະຊາຊົນແຕ່ລະຂັ້ນຍາດມາໄດ້. ຂໍຊົມເຊີຍ.!

**ບັນດາສະຫາຍທີ່ຮັກແພງ**!

ຄຽງຄູ່ກັບຜົນສຳເລັດຍາດມາໄດ້ນັ້ນ, ພວກເຮົາຍັງເຫັນໄດ້ວ່າ ປະເທດພວກເຮົາຍັງພົບກັບຄວາມຫຍຸ້ງຍາກ ແລະສິ່ງທ້າທາຍຫຼາຍປະການ. ພິເສດ ໃນທີ່ນີ້ ແມ່ນ ການປະຕິບັດພາລະບົດບາດຂອງອົງການໄອຍະການປະຊາຊົນແຕ່ລະຂັ້ນນີ້ ຍັງມີບາງດ້ານທີ່ຈະຕ້ອງໄດ້ເລົງເລິກເອົາໃຈໃສ່ແກ້ໄຂດ້ວຍຄວາມຮັບຜິດຊອບສູງແທ້ໆ ຈິ່ງຈະສາມາດເຮັດຫຼ້ອນໜ້າທີ່ ຂອງພັກ-ລັດ, ແລະ ປະຊາຊົນມອບໝາຍໃຫ້. ຂ້າພະເຈົ້າ ກໍໄດ້ຮັບຟັງການລາຍງານຂອງຫົວໜ້າອົງການໄອຍະການປະຊາຊົນ ບາງແຂວງແລ້ວ, ກໍເຫັນວ່າໄດ້ມີຄວາມຕັ້ງໜ້າ ແລະຄວາມພະຍາຍາມ, ແຕ່ຖ້າພວກເຮົາມາທຽບໃສ່ວ່າຈະເຮັດແນວໃດເພື່ອຍົກສູງຂີດຄວາມສາມາດ, ຄຸນນະພາບ ໃນການເຄື່ອນໄຫວໜ້າທີ່ວຽກງານຂອງອົງການປະຊາຊົນແຕ່ລະຂັ້ນ ແມ່ນຕ້ອງໄດ້ເອົາໃຈໃສ່ປັບປຸງໃນຫຼາຍຂອດ, ຫຼາຍຂັ້ນ, ຫຼາຍບັນຫາ. ຜ່ານການຕິດຕາມກວດກາ ແລະການຮັບຟັງຄວາມຄິດຄວາມເຫັນຂອງສະມາຊິກສະພາແຫ່ງຊາດ ແລະສະມາຊິກສະພາປະຊາຊົນຂັ້ນແຂວງ ຕໍ່ກັບການເຄື່ອນໄຫວຂອງອົງການປະຊາຊົນແຕ່ລະຂັ້ນ, ຂ້າພະເຈົ້າ ເຫັນວ່າ ຍັງມີບາງບັນຫາ ແລະ ຂໍ້ຄົງຄ້າງທີ່ຈະຕ້ອງໄດ້ແກ້ໄຂດ້ວຍຄວາມຮັບຜິດຊອບແທ້ໆ. ຂ້າພະເຈົ້າຂໍສະເໜີປັບປຸງແກ້ໄຂດັ່ງນີ້, ທີ່ຈິງແລ້ວ ທຸກໆປີພວກເຮົາກໍຍັງພົບເຫັນບັນຫາເຫຼົ່ານີ້ຢູ່:

**ບັນຫາທີ່ໜຶ່ງ**: ແມ່ນການຈັດຕັ້ງປະຕິບັດພາລະບົດບາດຕິດຕາມກວດກາ ການປະຕິບັດກົດໝາຍຂອງຂະ ແໜງອົງການໄອຍະການປະຊາຊົນ, ເຫັນວ່າອົງການໄອຍະການປະຊາຊົນແຕ່ລະຂັ້ນ ໄດ້ມີຄວາມພະຍາຍາມ ປະຕິບັດສິດ ແລະ ໜ້າທີຂອງຕົນ ແລະໄດ້ມີການຍົກສູງຄວາມຮັບຜິດຊອບ ໃນການປະຕິບັດພາລະບົດບາດຂອງຕົນແລ້ວກໍຕາມ, ແຕ່ການປະຕິບັດພາລະບົດບາດຕິດຕາມກວດກາ ໂດຍສະເພາະ ແມ່ນການຕິດຕາມກວດກາ ການປະຕິບັດກົດໝາຍ ຂອງບັນດາອົງການຈັດຕັ້ງລັດ ແລະ ອົງການຈັດຕັ້ງສັງຄົມນີ້ ແມ່ນພວກເຮົາຍັງເຮັດໄດ້ໜ້ອຍ ເຊິ່ງສະແດງໃນບົດລາຍງານຂອງພວກສະຫາຍນີ້ ເຫັນວ່າດີຂື້ນ ແຕ່ຍັງເຮັດໄດ້ໜ້ອຍ. ເປັນຕົ້ນແມ່ນ ການຕິດຕາມກວດກາ ການລະເມີດກົດໝາຍຂອງເຈົ້າໜ້າທີ່ ແລະ ພະນັກງານຂອງພວກເຮົາຈຳນວນໜຶ່ງ, ບົດລາຍງານຂອງພວກສະຫາຍກໍ່ເວົ້າວ່າ: ໄດ້ກວດກເຫັນ ຂະແໜງການ ແລະ ອົງການປົກຄອງທ້ອງຖິ່ນຈຳນວນໜຶ່ງ ຍັງມີການລະເມີດກົດໝາຍ ໂດຍສະເພາະ ແມ່ນກົດໝາຍອາຍາ, ກົດໝາຍປ່າໄມ້ ແລະ ກົດໝາອື່ນ, ນັບທັງການກວດເຫັນ ພະນັກງານ ສໍ້ລາດບັງຫຼວງ, ການຮັບສິນບົນ, ສວຍໃຊ້ໜ້າທີ່ເພື່ອຜົນປະໂຫຍດສ່ວນຕົວ ແລະອື່ນໆ ແຕ່ຍັງບໍ່ທັນເຫັນອົງການໄອຍະການລາຍງານລະອຽດວ່າໄດ້ສັ່ງຟ້ອງ ແນວໄດແລ້ວ, ສັ່ງຟ້ອງຈັກຄົນແລ້ວ. ອີກບັນຫາໜຶ່ງ ທີ່ສຳຄັນຫຼາຍຕໍ່ກັບການດຳເນີນຄະດີ ແມ່ນການຕິດຕາມກວດກາການປະຕິບັດກົດໝາຍຂອງອົງການສືບສວນ-ສອບສວນ ເຖິງວ່າພວກສະຫາຍ ໄດ້ພະຍາຍາມສຸມໃສ່ແລ້ວ ແຕ່ຍັງເຮັດໄດ້ໜ້ອຍ, ເປັນຕົ້ນແມ່ນການຕິດຕາມການເກັບໂຮມຫຼັກຖານຢູ່ສະຖານທີ່ເກີດເຫດ, ການຕິດຕາມກວດກາການອອກ ແລະ ປະຕິບັດມາດຕະການສະກັດກັ້ນຂອງເຈົ້າໜ້າທີສືບສວນ-ສອບສວນ ເຊິ່ງເຮັດໃຫ້ຂໍ້ມູນຫຼັກຖານບໍ່ຮັດກຸມ ແລະ ຍັງມີການລະເມີດກົດໝາຍຢູ່. ສະນັ້ນ, ຕໍ່ກັບບັນຫາດັ່ງກ່າວນີ້ ພວກເຮົາຕ້ອງໄດ້ສືບຕໍ່ເອົາໃຈໃສ່ແກ້. ຖ້າວ່າອົງການໄອຍະການ ຫາກມີການຕິດຕາມ, ກວດກາ ແລະ ຊີ້ນຳອົງການປະຕິບັດກົດໝາຍ ຢ່າງເອົາໃຈໃສ່ ແລະ ແທດເຖິງແລ້ວ ຂ້າພະເຈົ້າຄິດ ວ່າປະກົດການຫຍໍ້ທໍ້ດັ່ງກ່າວຄືຈະຫຼຸດລົງ. ຂໍໃຫ້ບັນດາສະຫາຍເອົາໃຈໃສ່ກວດກາຄືນຕື່ມ. ຫຼືວ່າ ການປະຕິບັດກົດໝາຍໃນສະຖານທີ່ກັກຂັງ, ກັກຕົວ ແມ່ນຍັງມີຄວາມຊັກຊ້າ ເຊິ່ງສະແດງອອກໃນບົດລາຍງານປະຈຳປີ2018 ກ່ຽວກັບຜູ້ຖືກຫາທົ່ວປະເທດ, ເຫັນວ່າມີຜູ້ຖືກຫາທັງໝົດ 8073 ຄົນ, ໃນນັ້ນມີຜູ້ຖືກຫາເກີນກໍານົດ 377 ຄົນ, ແຕ່ຖ້ທຽບໃສ່ປີ 2017 ເຫັນວ່າ ຈຳນວນຜູ້ຖືກຫາໄດ້ຫຼຸດລົງ ແຕ່ຈຳນວນຜູ້ຖືກຫາທີ່ຖຶກກັກຂັງເກີນກຳນົດ ພັດເພີ່ມຂຶ້ນ, ແລະ ການກັກຂັງຜູ້ຖືກຫາທີ່ເປັນແມ່ມານ ຫຼື ມີລູກຍັງບໍ່ທັນຮອດໜຶ່ງປີ ກໍຍັງບໍ່ທັນໄດ້ຮັບການແກ້ໄຂຕາມລະບຽບກົດໝາຍ. ນອກນີ້ ໃຫ້ພວກສະຫາຍເພີ່ມຄວາມເອົາໃສ່ຕິດຕາມການອະນຸມັດນັກໂທດອອກປິນປົວ, ໂຍກຍ້າຍ ໃຫ້ມີຄວາມຖືກຕ້ອງຕາມລະບຽບແທ້ໆ; ເພາະສາຍຕາປະຊາຊົນກຳລັງຈັບຈ້ອງເບິ່ງພວກເຮົາຢູ່, ຖ້າປະຕິບັດບໍ່ໄດ້ດີ ກໍຈະມີສຽງຈົ່ມວ່າຈາກສັງຄົມ ແລະ ນຳໄປສູ່ຄວາມບໍ່ເຊື່ອໝັ້ນຕໍ່ຂະບວນການຍຸຕິທຳຂອງພວກເຮົາ. ສະນັ້ນ, ຢາກໃຫ້ພວກສະຫາຍສືບຕໍ່ກວດກາຄືນຢູໃນແຕ່ລະທ້ອງຖິ່ນ. ຂໍໃຫ້ພວກສະຫາຍປຶກສາຫາລືວິທີການໂດຍສະເພາະ ແມ່ນວິທີການແກ້ໄຂຂອງແຕ່ລະແຂວງ ເປັນອັນສະເພາະ ແລະ ລະອຽດ ໃນການຈະແກ້ໄຂບັນຫາຜູ້ຖືກຫາ ໃນຈຳນວນ ແປດພັນກ່ວາຄົນ, ເຊິ່ງເຖິງວ່າໄດ້ຫຼຸດລົງຈາກປີ 2017 ຫຼາຍສົມຄວນ, ແຕ່ຈຳວນ ແປດພັນກ່ວາຄົນ ກໍຍັງຖືວ່າຫຼາຍຢູ່, ບວກກັບນັກໂທດອີກ ສິບສາມພັນກ່ວາຄົນ. ຈາກໂຕເລກນີ້ ກໍບົ່ງບອກໄດ້ວ່າ ສັງຄົມຂອງພວກເຮົາຍັງບໍ່ທັນມີຄວາມສະຫງົບ. ຂໍໃຫ້ພວກສະຫາຍປຶກສາຫາລືວ່າ ຈະແກ້ໄຂແນວໃດ. ອັນສຸດທ້າຍ ໃນບັນຫາວຽກງານຕິດຕາມກວດການີ້ ແມ່ນວຽກງານການປະຕິບັດຄຳຕັດສິນຂອງສານ, ບັນຫານີ້ ກໍຍັງເປັນສິ່ງທີ່ຮຽກຮ້ອງໃຫ້ພວກເຮົາຕ້ອງໄດ້ ຕັດສິນໃຈຄົ້ນຄ້ວາຊອກຫາວິທີແກ້ໃຫ້ໄດ້ຢ່າງເປັນຮູບປະທຳແທ້ໆ, ໃນນີ້ກໍລວມທັງວຽກງານຕິດຕາມກວດກາຂອງພວກສະຫາຍ. ມາຮອດປັດຈຸບັນ, ບັນຫາຄຳຕັດສິນຂອງສານບໍ່ສາມາດປະຕິບັດໄດ້ ຫຼີ ມີຄວາມຊັກຊ້າ ກໍເປັນບັນຫາໜຶ່ງທີ່ໜັກໜ່ວງທີ່ສຸດ.

**ບັນຫາທີ່ສອງ:** ເຖິງວ່າພວກສະຫາຍໄດ້ພະຍາມປັບປຸງ ແຕ່ກົງຈັກການຈັດຕັ້ງຂອງອົງການໄອຍະການປະຊາຊົນ ໂດຍສະເພາະ ຢູ່ຂັ້ນທ້ອງຖິ່ນ ບໍ່ທັນເປັນລະບົບຄົບຊຸດ; ຄວາມຮູ້-ຄວາມສາມາດ ແລະ ຄວາມຊ່ຽວຊານດ້ານວິຊາສະເພາະຂອງພະນັກງານຈຳນວນບໍ່ໜ້ອຍຍັງຈຳກັດ, ອີກຈໍານວນໜຶ່ງຄຸນທາດການເມືອງ, ຄຸນສົມບັດສິນທໍາປະຕິວັດ, ຈັນຍາບັນຈັນຍາທໍາບໍ່ໜັກແໜ້ນ, ມີການລະເມີດກົດໝາຍ, ສວຍໃຊ້ໜ້າທີ່ໄປທາງບໍ່ຖືກຕ້ອງ, ການປະພຶດຂອງພະນັກງານຈຳນວນໜຶ່ງຍັງບໍ່ທັນສົມຄູ່ກັບໜ້າທີ່ຕຳແໜ່ງທີ່ໄດ້ຮັບ, ການແກ້ໄຂຄະດີຈຳນວນໜຶ່ງ ຍັງບໍ່ທັນເປັນທຳ ເພາະພະນັກງານ ຍັງຕິດພັນກັບສິດຜົນປະໂຫຍດແບບບໍ່ຊອບທຳ ເຊິ່ງພາໃຫ້ມີສຽງຈົ່ມວ່າຈາກປະຊາຊົນຈຳນວນໜຶ່ງ. ໄລຍະຜ່ານມາ ກໍ່ເຫັນວ່າພວກສະຫາຍກໍໄດ້ເອົາໃຈໃສ່ ບຳລຸງສ້າງພະນັກງານຂອງຕົນເອງດ້ວຍຫຼາຍຮູບການ, ແຕ່ເມື່ອທຽບກັບຄວາມຮຽກຮ້ອງຕ້ອງການໃນການຄຸ້ມຄອງສັງຄົມດ້ວຍກົດໝາຍ, ພິເສດຢູ່ໃນນີ້ ແມ່ນຕ້ານ ແລະ ສະກັດກັ້ນອາຊະຍາກຳ ແລະ ປະກົດການຫຍໍ້ທໍ້ໃນສັງຄົມ, ການລະເມີດລະບຽບກົດໝາຍ, ເປັນຕົ້ນ ແມ່ນການຄ້າຂາຍຢາເສບຕິດ, ກໍເຫັນວ່າຄຸນທາດການເມືອງ ແລະ ຄວາມຮູ້ຄວາມສາມາດຂອງພະນັກງານໄອຍະການຂອງພວກເຮົານີ້ ແມ່ນຫຍັງຈຳກັດ. ຂໍໃຫ້ພວກສະຫາຍກວດກາຄືນ. ແຕ່ຈະແກ້ໄຂບັນຫາເຫຼົ່ານີ້ໄດ້ ມັນຂື້ນຢູ່ທີ່ຄວາມສາມາດ ແລະ ຄຸນທາດການເມືອງຂອງພະນັກງານໄອຍະການ.

**ບັນຫາທີ່ສາມ:** ແມ່ນເຫັນວ່າ ກົນໄກການປະສານສົມທົບ ລະຫວ່າງອົງການປົກປ້ອງກົດໝາຍດ້ວຍກັນ, ລະຫ່ວາງອົງການລັດໃນການແກ້ໄຂຄຳຮ້ອງ, ຄຳສະເໜີຂອງປະຊາຊົນ, ຍັງມີບາງຄະດີຍັງມີຄວາມຊັກຊ້າ, ຍັງມີການແກ່ຍາວ ແລະ ການແກ້ໄຂຍັງບໍ່ທັນລະອຽດຈະແຈ້ງ ເຮັດໃຫ້ເກີດມີຫາງສຽງຈົ່ມວ່າຈາກປະຊາຊົນ. ໃນນັ້ນກໍມີຄວາມຮັບຜິດຊອບຂອງອົງການໄອຍະການປະຊາຊົນ. ຕໍ່ກັບບັນຫາດັ່ງກ່າວນີ້, ຢູ່ສູນກາງກໍຕ້ອງໄດ້ມີການປຶກສາຫາລືກັນລະຫວ່າງ 5 ພາກສ່ວນ, ແລະ ຢູ່ທ້ອງຖິ່ນກໍຕ້ອງມີການກວດກາຄືນເບິ່ງວ່າຄະດີທີ່ຍັງຄ້າງ ທີ່ບໍ່ທັນມີວິທີການແກ້ໄຂ ແມ່ນຍັງມີຫຼາຍ. ບັນດາສະຫາຍຜູ້ແທນບັນດາແຂວງ ກໍໄດ້ຍົກໃຫ້ເຫັນວ່າ ຄະດີທີ່ໄດ້ຮັບການຄົ້ນຄ້ວາແກ້ໄຂອອກຈາກອົງການໄອຍະການແລ້ວ ກໍຖືວ່າແລ້ວໄປ, ແຕ່ຂ້າພະເຈົ້າຢາກໃຫ້ເບິ່ງຄືນວ່າ ຄະດີທີ່ໄດ້ຮັບການແກ້ໄຂໄປແລ້ວນັ້ນ ໄດ້ຮັບການຍອມຮັບຈາກຄູ່ຄວາມແນວໃດ ເຊິ່ງມັນສະແດງອອກໃຫ້ເຫັນວ່າ ຈຳນວນຄຳຮ້ອງຂໍຮື້ຝື້ນຄະດີ ແມ່ນນັບມື້ນັບສູງຂື້ນ; ນີ້ມັນເປັນຍ້ອນຄຸນະພາບ ຫຼື ຄວາມຖືກຕ້ອງໃນການຕັດສິນຄະດີ ຫຼື ບໍ?. ຂໍໃຫ້ບັນດາສະຫາຍກວດກາຄືນທັງໝົດຄະດີທີ່ເກີດຂື້ນໃນທ້ອງຖິ່ນຂອງຕົນເອງ ແລະ ຄະດີທີ່ຄ້າງມາຈົນຮອດປັດຈຸບັນ, ພວກເຮົາຕ້ອງປຶກສາຫາລືກັນ ລະຫ່ວາງຂັ້ນເທິງກັບຂັ້ນລຸ່ມ ລະຫວ່າງສາຍຕັ້ງກັບສາຍຂວາງ ເພື່ອຮ່ວມກັນແກ້ໄຂໃຫ້ມັນຫຼຸດໜ້ອຍຖອຍລົງ. ຍັງມີສະພາບການລະເມີດກົດໝາຍຫຼາຍ ໃນການຫັນຈາກຄະດີແພ່ງມາເປັນຄະດີອາຍາ, ບັນຫານີ້ ແມ່ນຂໍໃຫ້ອົງການໄອຍະການປະຊາຊົນກວດຄືນແທ້ໆ. ເພາະຢູ່ໃນກົດໝາຍແມ່ນບໍ່ອະນຸຍາດໃຫ້ເຮັດແບບນັ້ນ, ຄະດີແພ່ງກໍຕ້ອງດໍາເນີນຕາມກົດໝາຍວ່າດ້ວຍດຳເນີນຄະດີແພ່ງ. ສະນັ້ນ, ອົງການການໄອຍະການປະຊາຊົນ ກັບອົງການສືບສວນ-ສອບສວນທີ່ຂື້ນກັບຂະແໜງ ປ້ອງກັນຄວາມສະຫງົບ ຈະຕ້ອງໄດ້ມີການປຶກສາຫາລືກັນ ເພື່ອກຳນົດກົນໄກລະອຽດ ກ່ຽວກັບວິທີການເຮັດວຽກເພື່ອແກ້ໄຂສະພາບການດັ່ງກ່າວນີ້. ຖ້າບໍ່ເຮັດແນວນັ້ນ ແມ່ນຈະພົບຄວາມຫຍຸ້ງຍາກ. ສະນັ້ນ, ຄະນະພັກ, ຄະນະນຳອົງການໄອຍະການປະຊາຊົນ ແຕ່ລະຂັ້ນ ຕ້ອງໄດ້ເອົາໃຈໃສ່ແກ້ໄຂບັນຫາດັ່ງກ່າວນີ້.

**ບັນດາສະຫາຍທີນັບຖື ແລະ ຮັກແພງ**

ຕໍ່ກັບການລາຍງານການຈັດຕັ້ງປະຕິບັດວຽກງານຮອບດ້ານປີ 2018 ແລະ ທິດທາງແຜນການແຕ່ນີ້ຮອດປີ 2020 ແລະ ວຽກງານຈຸດສຸມປີ 2019 ຂອງອົງການໄອຍະການປະຊາຊົນນັ້ນ, ໂດຍພື້ນຖານແລ້ວ ຂ້າພະເຈົ້າກໍເຫັນດີນຳ ແຕ່ຂ້າພະເຈົ້າຂໍເນັ້ນຕື່ມບາງບັນຫາດັ່ງລຸ່ມນີ້:

**ບັນຫາທີ ໜຶ່ງ:** ສະເໜີໃຫ້ອົງການໄອຍະການປະຊາຊົນ ແຕ່ລະຂັ້ນ ສືບຕໍ່ປັບປຸງກົນໄກ ການຕິດຕາມກວດກາການປະຕິບັດກົດໝາຍ ຂອງເຈົ້າໜ້າທີ່ສືບສວນ-ສອບສວນ ໃນການນຳໃຊ້ 7 ມາດຕະການສະກັດກັ້ນ ໃຫ້ຖືກຕ້ອງ ແລະ ສອດຄ່ອງ ຕາມມາດຕາ 136 ຂອງກົດໝາຍວ່າດ້ວຍການດຳເນີນຄະດີອາຍາ ສະບັບປັບປຸງໃໝ່ ປີ 2017 ນີ້. ພ້ອມນີ້, ກໍສືບຕໍ່ປັບປຸງກົນໄກ ແລະ ເພີ່ມທະວີການຕິດຕາມກວດກາການປະຕິບັດຄໍາຕັດຂອງສານ, ເຮັດໃຫ້ຄຳຕັດສິນຂອງສານທີ່ໃຊ້ໄດ້ຢ່າງເດັດຂາດແລ້ວ ໄດ້ຖືກນຳໄປປະຕິບັດ ຢ່າງຖືກຕ້ອງຕາມກົດໝາຍ ແລະ ລະບຽບການຢ່າງເຂັ້ມງວດ. ສະເໜີໃຫ້ຄະນະພັກ, ຄະນະນຳຂອງອົງການໄອຍະການປະຊາຊົນແຕ່ລະຂັ້ນ ເອົາໃຈໃສ່ຈັດຕັ້ງແກ້ໄຂຈຸດອ່ອນ ແລະ ຂໍ້ຄົງຄ້າງ ທີ່ໄດ້ລະບຸໄວ້ໃນບົດສະຫຼຸບລາຍງານປະຈຳປີຄັ້ງນີ້ຢ່າງມີຈຸດສຸມ ໂດຍມີການຊີ້ນຳ, ມີການປະສານສົມທົບລະຫວ່າງຂະແໜງການສູນກາງດ້ວຍກັນ ກໍຄືລະຫວ່າງສູນກາງກັບທ້ອງຖິ່ນ ໃຫ້ມີຄວາມໂລ່ງລ່ຽນ ແລະແກ້ໄຂຢ່າງເປັນລະບົບຄົບຊຸດ, ຮັບປະກັນຄວາມຖືກຕ້ອງຕາມກົດໝາຍ. ໂດຍສະເພາະ ແມ່ນການແກ້ໄຂບັນຫາ ຜູ້ຖຶກຫາ ແປດພັນກ່ວາຄົນ ແລະ ຜູ້ທີ່ຖືກກັກຂັງເກີນກຳນົດນີ້, ພວກເຮົາຈະວ່າກັນແນວໃດ. ສະນັ້ນ, ຢາກແກ້ໄດ້ບັນຫາດັ່ງກ່າວນີ້ ພວກສະຫາຍຕ້ອງໄດ້ວາງແຜນການ ແລະ ກໍຕ້ອງກຳນົດວິທີການ ແລະມາດຕະການ ເພື່ອແກ້ໄຂຢ່າງເປັນລະບົບຄົບຊຸດ, ເຊິ່ງເລີ່ມແຕ່ການເອົາຂໍ້ມູນເບື້ອງຕົ້ນພຸ້ນມາ, ເບິ່ງສໍານວນຄະດີລະອຽດຖີ່ຖ້ວນ, ເພາະວ່າ ພະນັກງານໄອຍະການ ຕ້ອງຖືສຳຄັນທີ່ສຸດຫຼັກການ ການອິງໃສ່ຂໍ້ມູນຫຼັກຖານ, ເຊິ່ງຕ້ອງເປັນຂໍ້ມູນຫຼັກຖານທີ່ຖືກຕ້ອງກັບຄວາມເປັນຈິງ ແລະ ສອດຄ່ອງກັບມາດຕາຂອງກົດໝາຍ . ສະນັ້ນ, ອັນໃດທີ່ບໍ່ມີຂໍ້ມູນຫຼັກຖານລະອຽດຈະແຈ້ງຢູ່ໃນສໍານວນຄະດີ ແມ່ນພວກສະຫາຍຕ້ອງໄດ້ປຶກສາຫາລືກັນ ວ່າຈະຄວນເຮັດແນວໃດ, ຈະຄວນແກ້ໄຂແນວໃດ. ນີ້ແມ່ນໜ້າທີ່ວຽກງານໜຶ່ງທີ່ຕັ້ງເປັນປະເດັນໃຫ້ແກ່ ອົງການໄອຍະການປະຊາຊົນແຕ່ລະຂັ້ນກໍຄືຂະແໜງການທີ່ກ່ຽວຂ້ອງ, ເຊີ່ງເປັນຄວາມຮັບຜິດຊອບຂອງຄະນະພັກ, ຄະນະນຳຂອງອົງການແຕ່ລະຂັ້ນ ທີ່ຈະຕ້ອງໄດ້ແກ້ໄຂ. ເພື່ອການແກ້ໄຂບັນຫາດັ່ງກ່າວນີ້ ມັນຕິດພັນກັບຫລາຍພາກສ່ວນ, ໃນນັ້ນ ຂ້າພະເຈົ້າເຫັນວ່າ ແມ່ນ 4 ພາກສ່ວນເປັນຫລັກ: 1. ອົງການສືບສວນ-ສອບ ສວນ, 2. ອົງການໄອຍະການປະຊາຊົນ, 3. ສານ ແລະ 4. ແມ່ນອົງການຈັດຕັ້ງປະຕິບັດຄໍາຕັດສິນຂອງສານ. ສະນັ້ນ, ມີບາງສໍານວນຄະດີມາຮອດ ອົງການຈັດຕັ້ງປະຕິບັດຄໍາຕັດສິນຂອງສານແລ້ວ, ແຕ່ພັດຍັງບໍ່ທັນໄດ້ຮັບການຈັດຕັ້ງປະຕິບັດ ແລະ ບາງເທື່ອກໍໄດ້ສົ່ງກັບຄືນໄປອີກໂດຍມອບໃຫ້ອົງການໄອຍະການ ສືບຕໍ່ກວດກາ. ດັ່ງນັ້ນ, ພວກສະຫາຍ ຕ້ອງໄດ້ມີການປະສານງານກັນໃຫ້ດີກວ່າເກົ່າຕື່ມອີກ.

**ບັນຫາທີ່ສອງ:** ສະເໜີໃຫ້ອົງການໄອຍະການປະຊາຊົນ ເພີ່ມທະວີການຕິດຕາມກວດກາ ສວຍໃຊ້ສິດ ແລະ ໜ້າທີ່ຕ່ໍາແໜ່ງຂອງເຈົ້າໜ້າທີພະນັກງານ ທີ່ມັນແຕະຕ້ອງເຖິງສິດ ແລະ ຜົນປະຫໂຫຍດອັນຊອບທຳຂອງປະຊາຊົນ ເຊັ່ນ: ການກັກຕົວບໍ່ຖືກຕ້ອງ, ການບິບຄັ້ນເອົາຄຳໃຫ້ການ ຫຼື ຄຳສະລະພາບ ດ້ວຍການທຸບຕີທໍລະມານ ຫຼື ການກະທຳອື່ນໆ ຂອງພະນັກງານທີ່ເປັນການລະເມີດສິດອັນຊອບທຳດ້ວຍກົດໝາຍຂອງປະຊາຊົນ, ເຊັ່ນ: ສວຍໃຊ້ໜ້າທີ່ຕຳແໜ່ງຂອງຕົນເພື່ອບັງຄັບນາບຂູ່ເອົາທີ່ດິນຂອງປະຊາຊົນ ເພື່ອຜົນປະໂຫຍດສ່ວນຕົວຂອງຕົນ ແຕ່ສ້າງຄວາມເຊື່ອມເສຍໃຫ້ແກ່ອົງການຈັດຕັ້ງຂອງພວກເຮົາ. ເພາະບັນຫາດັ່ງກ່າວ ແມ່ນມີຜົນກະທົບໂດຍກົງຕໍ່ຄວາມຊື່ໝັ້ນ ແລະ ສັດທາຕໍ່ລະບອບຂອງພວກເຮົາ. ສະນັ້ນ, ຢາກໃຫ້ພວກສະຫາຍ ເພີ່ມຄວາມເອົາໃສ່ຕິດຕາມກວດກາບັນຫາດັ່ງກ່າວ ແລະ ເມື່ອກວດເຫັນແລ້ວ ກໍຕ້ອງກ້າສັ່ງຟ້ອງຜູ້ກະທຳຜິດເຫຼົ່ານັ້ນຕາມຂະບວນການຍຸຕິທຳ.

**ບັນຫາທີ ສາມ**: ສະເໜີໃຫ້ພວກສະຫາຍຄົ້ນຄ້ວາໃຫ້ລະອຽດຈະແຈ້ງແທ້ໆ ຕໍ່ກັບບັນຫາ “ການລະເມີດສັນຍາກູ້ຢືມ ທີ່ມີຫຼັກຊັບຄໍ້າປະກັນ ແຕ່ນຳມາດຳເນີນເປັນຄະດີອາຍາ ໃນຂໍ້ຫາສໍ້ໂກງຊັບຂອງພົນລະເມືອງ”. ສະພາແຫ່ງຊາດ ກໍໄດ້ລົງມະຕິຮັບຮອງເອົາການຊີ້ແຈງຂອງອົງການໄອຍະການປະຊາຊົນສູງສຸດ ຕໍ່ບັນຫາດັ່ງກ່າວນີ້ແລ້ວ ແຕ່ວ່າ ພວກສະຫາຍຕ້ອງໄດ້ ຄົ້ນຄ້ວາຄືນແທ້ໆ ເພື່ອໃຫ້ເກີດມີຄວາມເຂົ້າໃຈ ແລະ ທັດສະນະທີ່ເປັນເອກະພາບກັນ ຕໍ່ບັນຫາດັ່ງກ່າວ ຈະຢູ່ພາຍໃນອົງການຕົນເອງກໍດີ ແລະ ລະຫ່ວາງອົງການດຳເນີນຄະດີດ້ວຍກັນກໍດີ ຕະຫຼອດຮອດໃຫ້ເຂົ້າໃຈ ແລະ ເປັນທີ່ຮັບຮູ້ໃນທົ່ວສັງຄົມ; ນອກນີ້, ໃຫ້ພວກສະຫາຍເບິ່ງຄືນ ການຄິດໄລ່ດອກເບ້ຍສູງ ຕາມມາດຕາ 298 ປະມວນກົດໝາຍອາຍາ, ເຊິ່ງ ຕໍ່ບັນກາດັ່ງກ່າວ ອົງການໄອຍະການປະຊາຊົນ ຕ້ອງເປັນເຈົ້າການສົມທົບກັບພາກສ່ວນກ່ຽວຂ້ອງ ເພື່ອສ້າງນິຕິກຳລຸ່ມກົດໝາຍ ເພື່ອຄຸ້ມຄອງການປ່ອຍ ແລະ ການກູ້ຢືມເງິນນອກລະບົບ ໃຫ້ສອດຄ່ອງກັບປະມວນກົດໝາຍອາຍາສະບັບນີ້. ເພາະບັນຫານີ້ ແມ່ນເປັນບັນຫາໃໝ່ ເຊິ່ງໃນຜ່ານມາ ຖ້າມີສັນຍາ ກໍຈະຖີວ່າເປັນສາຍຜູກພັນໃນສັນຍາ ແລະ ຈະແກ້ໄຂໃນທາງແພ່ງ. ສະນັ້ນ, ພວກສະຫາຍ ຕ້ອງໄດ້ເພີ່ມທະວີການຊີ້ນຳ-ນຳພາ ສຶກສາອົບຮົມການເມືອງ-ແນວຄິດ ໃຫ້ແກ່ພະນັກງານຂອງຕົນເອງ ໃຫ້ມີຈັນຍາບັນ, ມີຄວາມຮູ້ ແລະ ຄວາມສາມາດກຳແໜ້ນກົດໝາຍ ແລະ ລະບຽບການທີ່ກ່ຽວຂ້ອງ ເພື່ອເປັນບ່ອນອິງໃນການປະຕິບັດໜ້າທີ່ໃຫ້ໄດ້ດີ ແລະ ຫຼິກເວັ້ນການສ່ວຍໃຊ້ໜ້າທີ່ ແລະ ຊ່ອງວ່າງກົດໝາຍ ເພື່ອຜົນປະໂຫຍດຂອງຕົນເອງ. ໃນເງື່ອນໄຂປັດຈຸຈະບັນຂອງປະເທດເຮົາ ຍັງເຫັນວ່າ ສະຕິເປັນເຈົ້າໃນການເຄົາລົບ ແລະ ປະຕິບັດກົດໝາຍຂອງປະຊາຊົນ ຈຳນວນບໍ່ໜ້ອຍ ຍັງບໍ່ທັນສູງ, ການສ້າງສັນຍາຍັງບໍ່ເປັນໄປຕາມຫຼັກການ, ຍັງມີການລະເມີດຮູບການ ແລະເງື່ອນໄຂຂອງສັນຍາຢູ່, ແຕ່ພວກເຮົາຕ້ອງນິຍາມໃຫ້ມັນແຈ້ງວ່າ ອັນໄດແມ່ນການສໍ້ໂກງຊັບແທ້. ຜ່ານມານີ້, ການດຳເນີນຄະດີຂອງເຈົ້າໜ້າທີ ອົງການສືບສວນ-ສອບສວນ ແລະ ເຈົ້າໜ້າທີ່ ອົງການໄອຍະການປະຊາຊົນ ບາງກໍລະນີຍັງບໍ່ທັນມີຄວາມເປັນເອກະພາບ ໃນການກຳນົດເຫດການຂອງການກະທຳຜິດ, ການກວດກາ ແລະ ຊັງຊາຕີລາຄາຫຼັກຖານ ເຊິ່ງພາໃຫ້ຂໍ້ຂັດແຍ້ງທ່າງແພ່ງຈຳນວນໜຶ່ງ ຖືກນຳເອົາມາດຳເນີນ ເປັນຄະດີອາຍາ, ເປັນການແຕະຕ້ອງເຖິງສິດເສລີພາບຂອງພົນລະເມືອງ.

**ບັນຫາທີ່ ສີ່:** ສະເໜີໃຫ້ອົງການໄອຍະການປະຊາຊົນສູງສຸດ ສືບຕໍ່ປະສານສົມທົບກັບປະຊວງຍຸຕິທໍາ ເພື່ອຈັດພິມປະມວນກົດໝາຍອາຍາ ແລະກົດໝາຍວ່າດ້ວຍການດຳເນີນຄະດີອາຍາ ລວມທັງກົດໝາຍວ່າດ້ວຍອົງການໄອຍະການປະຊາຊົນ ທີ່ຫາກໍປັບປຸງໃໝ່, ພ້ອມທັງຈັດຕັ້ງເຊື່ອມຊືມເຜີຍແຜ່ຢູ່ໃນຂະແໜງໄອຍະການປະຊາຊົນ, ອົງການສືບສວນ-ສອບສວນ, ສານປະຊາຊົນ ແລະ ຂະແໜງການຍຸຕິທຳໃນແຕ່ລະຂັ້ນ ເພື່ອໃຫ້ມີຄວາມຮັບຮູ້ ແລະ ເຂົ້າໃຈເປັນເອກະພາບ. ຢາກໃຫ້ຈັດພິມ ກົດໝາຍດັ່ງກ່າວ ເພື່ອສະໜອງໃຫ້ບັນດາອົງການຈັດຕັ້ງທີ່ກ່ຽວຂອງຢູ່ຂັ້ນເມືອງ, ຂັ້ນບ້ານ ທີຍັງຂາດເຂີນ, ແລະ ຍັງສະໜອງໃຫ້ພາກສ່ວນອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ແລະ ສະມາຄົມຕ່າງໆ ໃຫ້ເຂົາເຈົ້າໄດ້ຮັບຮູ້ ແລະ ເຂົ້າໃຈຕໍ່ບັນດາກົດໝາຍດັ່ງກ່າວ ໂດຍສະເພາະ ແມ່ນກົດໝາຍອົງການໄອຍະການປະຊາຊົນຂອງພວກສະຫາຍ ເພາະວ່າບັນດາອົງການຈັດຕັ້ງເຫຼົ່ານັ້ນ ກໍແມ່ນເປົ້າໝາຍທີ່ອົງການໄອຍະການປະຊາຊົນ ໃນການກວດກາການປະຕິບັດກົດໝາຍ, ດັ່ງນັ້ນ ກໍຄວນມີການເຜີຍແຜ່ກົດໝາຍກໍ່ຄືພາລະບົດບາດຂອງອົງການພວກສະຫາຍໃຫ້ສັງຄົມເຂົ້າໃຈຫຼາຍກ່ວາເກົ່າ. ພ້ອມດຽວກັນນັ້ນ, ສະເໜີໃຫ້ຄະນະພັກ, ຄະນະນຳ ຂອງອົງການໄອຍະການປະຊາຊົນ ຕ້ອງໄດ້ເພີ່ມທະວີການຊີ້ນຳ-ນຳພາ ຕໍ່ກັບວຽກງານຍຸຕິທຳ, ເວົ້າລວມ. ໂດຍສະເພາະແມ່ນຕ້ອງໄດ້ສ້າງຄວາມຮັບຮູ້ ແລະ ຄວາມເຂົ້າໃຈອັນໃໝ່ ແລະ ມີຄວາມເປັນເອກະພາບສູງໃນການຄຸ້ມຄອງ ບໍລິຫານລັດຕາມກົດໝາຍ, ປຸກລະດົມໃຫ້ປະຊາຊົນ ແລະ ພະນັກງານ, ທະຫານ, ຕຳຫລວດ ໃຫ້ເອົາໃຈໃສ່ເຄົາລົບ ແລະ ປະຕິບັດຕາມລັດຖະທຳມະນູນ, ກົດໝາຍ ແລະ ລະບຽບການທີ່ກ່ຽວຂ້ອງ. ພ້ອມດຽວກັນນັ້ນ ຄະນະພັກ, ຄະນະນຳກໍຕ້ອງໄດ້ເອົາໃຈໃສ່ສຶກສາອົບຮົມ ໃຫ້ແກ່ພະນັກງານ ລັດຖະກອນກໍຄືປະຊາຊົນບັນດາເຜົ່າເພື່ອມີຄວາມຮັບຮູ້ ແລະ ເຂົ້າໃຈ, ພ້ອມທັງຕື່ນຕົວ ປະຕິບັດຢ່າງເປັນເຈົ້າການ, ໃຫ້ຖືເອົາການເຄົາລົບ ແລະ ການປະຕິບັດກົດໝາຍ ເປັນຄວາມຮັບຜິດຊອບຂອງການນຳແຕ່ລະຂັ້ນ, ເປັນພັນທະໜ້າທີ່ ຂອງທຸກອົງການຈັດຕັ້ງພັກ-ລັດ ແລະ ກໍາລັງປະກອບອາວຸດ. ຖ້າພວກເຮົາເອົາໃຈໃສ່ປະຕິບັດໄດ້ດີ ກໍສະແດງວ່າພວກເຮົາສາມາດຈັດຕັ້ງຜັັນຂະຫຍາຍມະຕິ 10 ຂອງພັກເຮົາ, ນັ້ນກໍຄືພັກນຳພາຕາມກົດໝາຍ ແລະ ລັດຄຸ້ມຄອງຕາມກົດ ໝາຍ.

**ບັນຫາທີ ຫ້າ**: ແມ່ນການຕິດຕາມກວດກາການປະຕິບັັດກົດໝາຍ ແລະ ການສັ່ງຟ້ອງຜູ້ກະທຳຜິດຂື້ນສານໃຫ້ມີຄຸນນະພາບສູງຂຶ້ນ, ຜ່ານມາພວກສະຫາຍກໍເຮັດໄດ້ດີແລ້ວ ແຕ່ຂ້າພະເຈົ້າຢາກໃຫ້ພວກສະຫາຍປັບປຸງຍົກລະດັບຂື້ນອີກ ໝາຍຄວາມວ່າ ທຸກເອກະສານສັ່ງຟ້ອງຂອງອົງການໄອຍະການປະຊາຊົນ ແມ່ນຕ້ອງຮັບປະກັນໃຫ້ມີຄວາມຖືກຕ້ອງ ແລະ ຍຸຕິທຳ, ຈະຕ້ອງມີຂໍ້ມູນຫລັກຖານຮັດກຸມ, ຖືກຕ້ອງຕາມຄວາມເປັນຈິງ ແລະ ຖືກຕ້ອງຕາມມາດຕາກົດໝາຍ; ບັນດາຜູ້ແທນສະພາ ກໍໄດ້ສະເໜີໃຫ້ເຈົ້າໜ້າທີໄອຍະການ ເຂົ້າຮ່ວມການດຳເນີນຄະດີ ແຕ່ເລີ່ມຕົ້ນມາເລີຍ, ຕັ້ງແຕ່ການລົງເກັບກຳ ຫຼື ສັນລະສູດສະຖານທີ່ເກີດເຫດພຸ້ນລະ ເພື່ອແນ່ໃສ່ໃຫ້ການດຳເນີນຄະດີຖືກຕ້ອງມາແຕ່ຕົ້ນ ຄືປະທານສານສູງສຸດວ່າ ໃຫ້ນໍ້າໃສມາແຕ່ຕົ້ນແມ່ນໍ້າ, ແຕ່ວ່າຈະເຮັດແນວນັ້ນ ກໍຍັງເຫັນວ່າເປັນການຍາກຢູ່. ແນວໄດກໍຕາມ ຂ້າພະເຈົ້າຢາກເນັ້ນວ່າ: ການສັ່ງຟ້ອງຂອງອົງການໄອຍະການຕ້ອງຖືກຕ້ອງຕາມມາດຕາຂອງກົດໝາຍ, ໝາຍຄວາມວ່າຕ້ອງອີງຕາມມາດຕາຂອງກົດໝາຍ, ໂດຍສະເພາະແມ່ນຄະດີອາຍາ ເພາະວ່າມັນແຕະຕ້ອງເຖີງສິດເສລີພາບ ແລະ ຜົນປະໂຫຍດຂອງພົນລະເມືອງ. ບໍ່ອານຸຍາດໃຫ້ພວກສະຫາຍ, ລວມທັງອົງການສຶບສວນ-ສອບສວນກະທຳໄປໂດຍບໍ່ມີບ່ອນອິງ ຫຼື ລະເມີດກົດໝາຍ. ສະນັ້ນ, ການດຳເນີນຄະດີອາຍາ ອົງການໄອຍະການຕ້ອງໄດ້ອິງໃສ່ກົດໝາຍວ່າດ້ວຍການດຳເນີນຄະດີອາຍາເປັນຫລັກ, ຕົວຢ່າງ ທຸກການຈັບຕົວຕ້ອງໄດ້ອິງໃສ່ມາດຕາຂອງກົດໝາຍຢ່າງຈະແຈ້ງ, ໝາຍຄວາມວ່າຕ້ອງໄດ້ສົມທຽບການກະທຳຜິດກັບມາດຕາຂອງກົດໝາຍທີ່ກ່ຽວຂ້ອງ. ແຕ່ແນວໃດກໍ່ຕາມ ຂ້າພະເຈົ້າກໍສັງເກດເຫັນວ່າ: ຜ່ານການສ່ອງແສງຂອງສະພາປະຊາຊົນທ້ອງຖິ່ນ ແລະ ສະພາແຫ່ງຊາດ ເຫັນວ່າການສັ່ງຟ້ອງຜູ້ຖືກຫາຂຶ້ນສານຂອງອົງການໄອຍະການປະຊາຊົນຍັງບໍ່ທັນມີຄຸນນະພາບຢ່າງເດັ່ນຊັດເທື່ອ. ຍ້ອນແນວນັ້ນ ຂ້າພະເຈົ້າຈຶ່ງສະເໜີໃຫ້ບັນດາສະຫາຍຄົ້ນຄວ້າຫາສາເຫດຕົ້ນຕໍ່ຂອງບັນຫາດັ່ງກ່າວ. ຂ້າພະເຈົ້າຂໍຍົກຕົວຢ່າງ: ຢູ່ໃນການດຳເນີນຄະດີອາຍາ, ວຽກງານສຶບສວນ-ສອບສວນຂອງເຈົ້າໜ້າທີ່ຕຳຫຼວດ ເປັນວຽກງານໜື່ງທີ່ສຳຄັນທີ່ສຸດ. ສະນັ້ນ, ຂໍ້ມູນຫລັກຖານທີ່ອົງການສຶບສວນ-ສອບສວນ ສົ່ງໃຫ້ອົງການໄອຍະການປະຊາຊົນນັ້ນຕ້ອງລະອຽດຊັດເຈນ, ຂັ້ນຕໍ່ມາແມ່ນການຕິດຕາມຂອງອົງການໄອຍະການປະຊາຊົນຕໍ່ການປະຕິບັດໜ້າທີ່ຂອງອົງການສຶບສວນ-ສອບສວນ ກໍຕ້ອງຮັບປະກັນຄຸນນະພາບ, ຮັບປະກັນຄວາມຊັດເຈນ, ຄວາມຖືກຕ້ອງ. ເພາະວ່າຂໍ້ມູນຫລັກຖານຂອງອົງການໄອຍະການປະຊາຊົນຈະເປັນຂໍ້ມູນຫລັກຖານທີ່ສຳຄັນຢູ່ໃນວຽກງານຖະແຫລງ, ກ່າວຟ້ອງຂອງໄອຍະການ. ຢູ່ໃນບົດສະຫລຸບຂອງພວກສະຫາຍກໍໄດ້ບອກວ່າ: ຄໍາພິພາກສາຂອງສານສ່ວນຫລາຍແມ່ນຢັ້ງຢືນເອົາຕາມຄຳຖະແຫຼງຂອງໄອຍະການປະຊາຊົນ, ແຕ່ແນວໃດກໍ່ຕາມສານພິພາກສາບໍ່ເອົາຕາມຄຳຖະແຫຼງຂອງໄອຍະການກໍຍັງມີຫລາຍຢູ່ ໂດຍສະເພາະແມ່ນຂັ້ນອຸທອນ ແລະ ຂັ້ນລົບລ້າງ. ຂໍໃຫ້ພວກສະຫາຍເບີ່ງຄືນວ່າ ສາເຫດມັນແມ່ນຍ້ອນຫຍັງ: ແມ່ນ ຫຼື ບໍ່ວ່າຄວາມຮູ້ຄວາມສາມາດຂອງເຈົ້າໜ້າທີ່ໄອຍະການປະຊາຊົນ ໃນການວິເຄາະວິໄຈບັນຫາບໍ່ທັນເລິກເຊີ່ງ, ບໍ່ທັນຖຶກຕ້ອງຮອບດ້ານຖີຖ້ວນ, ເຮັດໃຫ້ການສັ່ງຟ້ອງຍັງຂາດຂໍ້ມູນຫຼັກຖານໜັກແໜ້ນຊັດເຈນ, ຫຼື ວ່າແມ່ນການປ້ອນຂໍ້ມູນຂອງເຈົ້າໜ້າທີ່ສຶບສວນ-ສອບສວນຍັງບໍ່ທັນຊັດເຈນ ແລະ ອື່ນໆ. ຂໍໃຫ້ພວກສະຫາຍເບີ່ງຄືນ ໂດຍສະເພາະແມ່ນຂອດການວິເຄາະວິໄຈ, ການຕີລາຄາການຊັ່ງຊາຂໍ້ມູນດ້ວຍເຫດດ້ວຍຜົນໃຫ້ລະອຽດ. ການວິເຄາະວິໄຈຂໍ້ມູນຂໍໃຫ້ພວກສະຫາຍເບີ່ງທັງສອງດ້ານ: ດ້ານໜື່ງ ແມ່ນດ້ານຂໍ້ມູນຜູກມັດ ແລະ ດ້ານໜື່ງແມ່ນດ້ານຂໍ້ມູນແກ້ມັດ.

ນອກນີ້, ສະເໜີອົງການໄອຍະການປະຊາຊົນເພີ່ມຄວາມເອົາໃຈໃສ່ ຕິດຕາມການປະຕິບັດກົດໝາຍ ໃນການດຳເນີນຄະດີແພ່ງໃຫ້ມີປະສິດທິພາບຂື້ນຕື່ມອີກ. ຄືພວກເຮົາເຫັນນຳກັນຫັ້ນແລ້ວ ຄະດີແພ່ງ ແມ່ນນັບມື້ນັບເພີ່ມຂື້ນ ລວມທັງຄຳຮ້ອງທຸກ ແລະ ຄຳຮ້ອງຂໍຄວາມເປັນທຳ ໃນການດຳເນີນຄະດີແພ່ງ ກໍ່ນັບມື້ນັບສູງຂື້ນ. ຜ່ານມາ ພວກສະຫາຍກໍໄດ້ເອົາໃຈໃສ່ແລ້ວ ແລະ ສານກໍໃຫ້ຄວາມຮ່ວມມືໃນການຕິດຕາມການດຳເນີນຄະດີແພ່ງຂອງອົງການໄອຍະການ; ແຕ່ຖ້າທຽບກັບຄວາມຮຽກຮ້ອງຕ້ອງການຂອງການປົກປ້ອງສິດຜົນປະໂຫຍດຂອງລັດ ແລະ ຜົນປະໂຫຍດອັນຊອບທຳຂອງປະຊາຊົນແລ້ວ ຍັງເຫັນວ່າ ອົງການໄອຍະການຕ້ອງໄດ້ເພີ່ມການຕິດຕາມຂື້ນຕື່ມ. ສະເໜີ ໃຫ້ພວກສະຫາຍ ຄົ້ນຄ້ວາປັບປຸງວິທີ ແລະ ກົນໄກໃນການຕິດຕາມກວດການການດຳເນີນຄະດີແພ່ງຄື່ນໃໝ່.

**ບັນຫາທີ່ ຫົກ:** ຕໍ່ກັບການດຳເນີນຄະດີອາຍາໃນທີ່ປະຊຸມສານ, ເຊີ່ງເປັນບັນຫາໜື່ງທີ່ສຳຄັນ ແລະ ພວກເຮົາກໍ່ໄດ້ເວົ້າກັນຫລາຍແລ້ວ. ສະນັ້ນ, ວຽກໜື່ງທີ່ສຳຄັນນອນຢູ່ໃນຄວາມຮັບຜິດຊອບຂອງພະນັກງານໄອຍະການທີ່ເຂົ້າຮ່ວມການດຳເນີນຄະດີໃນທີ່ປະຊຸມສານ ແມ່ນຈະຕ້ອງໄດ້ຍົກສູງຄຸນນະພາບການໂຕ້ແຍ້ງໃນທີ່ປະຊຸມສານໃຫ້ສູງຂື້ນ. ເນື່ອງຈາກວ່າຜົນຂອງການໂຕ້ແຍ້ງໃນທີ່ປະຊຸມສານຂອງພະນັກງານໄອຍະການ ຈະເປັນໜຶ່ງໃນຫລັກຖານທີ່ສຳຄັນໃຫ້ແກ່ສານລົງຄຳພິພາກສາຢ່າງຖືກຕ້ອງ. ເພື່ອຢາກຍົກສູງຄຸນນະພາບນັ້ນ ຂ້າພະເຈົ້າຍາກສະເໜີວ່າ: ພະນັກງານໄອຍະການປະຊາຊົນຕ້ອງໄດ້ສຶບຕໍ່ສຶກສາອົບຮົມຝຶກຝົນຫຼໍ່ຫຼອມຕົນເອງທາງດ້ານຄຸນທາດການເມືອງໃຫ້ມີຄວາມໜັກແໜ້ນ, ບໍ່ໃຫ້ມີຄວາມລຳອຽງ ແລະ ຕ້ອງມີຄວາມຮູ້ຄວາມສາມາດ, ຕ້ອງຢຶດໝັ້ນໃນຫລັກວິຊາສະເພາະຂອງໄອຍະການ, ຕ້ອງຮູ້ສະຫຼຸບສັງລວມຂໍ້ມູນຫລັກຖານຢ່າງລະອຽດຖີ່ຖ້ວນ, ຮູ້ວິເຄາະເຫດການ ແລະ ມີບ່ອນອິງທາງດ້ານມາດຕາກົດໝາຍຢ່າງຈະແຈ້ງ. ນອກຈາກນັ້ນ, ຍັງຮຽກຮ້ອງໃຫ້ພະນັກງານໄອຍະການຢູ່ໃນທີ່ປະຊຸມສານນີ້ ຕ້ອງໄດ້ມີຄວາມຮອບຄອບ, ມີຄວາມກ້າຫານໃນການຊີ້ແຈງກ່ຽວກັບມາດຕາກົດໝາຍທີ່ສານໄດ້ລະເມີດ, ໃຊ້ສິດຕາມກົດໝາຍເພື່ອຢັບຢັ້ງ ຫຼື ຄັດຄ້ານການພິພາກສາຄະດີທີ່ບໍ່ຖືກຕ້ອງຂອງສານ. ຂໍ້ໃຫ້ອົງການໄອຍະການເພີ່ມທະວີຂື້ນຕື່ມ.

**ບັນຫາທີ່ ເຈັດ:** ສືບຕໍ່ປັບປຸງແບບແຜນ ແລະ ວິທີການນຳພາຂອງພັກ ຕໍ່ວຽກງານໄອຍະການປະຊາຊົນ. ອົງຄະນະພັກ ອົງການໄອຍະການປະຊາຊົນສູງສຸດ ຕ້ອງໄດ້ເພີ່ມຄວາມເອົາໃຈໃສ່ຄົ້ນຄ້ວາ ແນວທາງນະໂຍບາຍຂອງພັກ ກໍຄືມະຕິກອງປະຊຸມໃຫຍ່ຂອງພັກໃຫ້ລະອຽດ ແລະ ເລິກເຊິ່ງ, ໂດຍຄົ້ນຄ້ວາໃຫ້ລະອຽດຕໍ່ບັນຫາທີ່ເວົ້າເຖິງລະບົບຍຸຕິທຳ ແລະ ອົງການໄອຍະການປະຊາຊົນ ເພື່ອແນ່ໃສ່ປັບປຸງພັດທະນາວຽກອົງການໄອຍະການຂອງພວກສະຫາຍໃຫ້ເຂັ້ມແຂງຕາມແນວທາງຂອງພັກ. ສຶບຕໍ່ປັບປຸງບູລະນະການຈັດຕັ້ງຂອງອົງການໄອຍະການປະຊາຊົນແຕ່ລະຂັ້ນໃຫ້ເປັນລະບົບຄົບຊຸດກວ່າເກົ່າ, ໃຫ້ມີຄວາມສອດຄ່ອງ ແລະ ມີຄວາມໜັກແໜ້ນ ສອດຄ່ອງກັບການພັດທະນາໃນໄລຍະໃໝ່. ຮັບປະກັນທິດທາງປັບປຸງກົງຈັກໃຫ້ກະທັດຮັດ, ປອດໃສ, ເຂັ້ມແຂງ ແລະ ມີປະສິດທິພາບ. ເອົາໃຈໃສ່ເປັນພິເສດ ຕໍ່ກັບການພັດທະນາບຸກຄະລາກອນ ໃຫ້ກົມກຽວກັນລະຫ່ວາງປະລິມານ ແລະ ຄຸນນະພາບ ໂດຍຖືສຳຄັນການສຶກສາອົບຮົມໃຫ້ພະນັກງານມີຄຸນທາດການເມືອງອັນໜັກແໜ້ນ, ມີຄຸນສົມບັດສິນທຳປະຕິວັດ, ມີຈັນຍາບັນ, ຈັນຍາທຳໄປຄຽງຄູ່ກັນ. ຄະນະພັກ, ຄະນະນຳ ຕ້ອງໄດ້ສ້າງເງື່ອນໄຂໃຫ້ເຂົາເຈົ້າໄດ້ຮັບການກໍ່ສ້າງ, ບຳລຸງຍົກລະດັບຄວາມຮູ້ທາງດ້ານວິຊາສະເພາະ, ທິດສະດີການເມືອງ-ການປົກຄອງ ແນວທາງຂອງພັກ ແລະ ຄວາມສາມາດໃນການພິຈາລະນາຄະດີໃຫ້ມີຄວາມວ່ອງໄວ, ໂປ່ງໃສ, ຖືກຕ້ອງ . ສະເໜີໃຫ້ຄະນະພັກ, ຄະນະນຳ ສ້າງເງື່ອນໄຂໃຫ້ເຈົ້າໜ້າທີໄອຍະການແຕ່ລະຂັ້ນໄດ້ເຂົ້າຮ່ວມການຍົກລະດັບທາງດ້ານທິດສະດີການເມືອງໂດຍສະເພາະແມ່ນພະນັກງານປົກປ້ອງກົດໝາຍ. ພຶດຕິກຳຕົວຈິງໄດ້ຊີ້ໃຫ້ເຫັນວ່າ: ພະນັກງານທີ່ໄດ້ຮັບການຍົກລະດັບທາງດ້ານທິດສະດີການເມືອງແລ້ວ, ໃນເວລາປະຕິບັດໜ້າທີ່ວຽກງານແມ່ນມີຄວາມໜັກແໜ້ນ. ນອກຈາກນັ້ນ, ກໍ່ຕ້ອງໄດ້ຍົກລະດັບທາງດ້ານວິຊາສະເພາະ. ຜ່ານມາ ພວກສະຫາຍກໍ່ໄດ້ເຮັດແລ້ວ, ແຕ່ຂ້າພະເຈົ້າຍາກໃຫ້ພວກສະຫາຍປັບປຸງຕື່ມຄົ້ນຄວ້າຕື່ມກ່ຽວກັບກົນໄກວິທີການ, ມາດຕະການ ແລະ ເນື້ອໃນທີ່ຈະມາຍົກລະດັບໃຫ້ແກ່ພະນັກງານໄອຍະການປະຊາຊົນ, ແມ່ນຄວນມີຈຸດສຸມທາງດ້ານເນື້ອໃນ, ຈຸດສຸມທາງດ້ານເປົ້າໝາຍ ຜູ້ທີ່ຈະເຂົ້າຮ່ວມ, ຂ້າພະເຈົ້າຂໍສະເໜີວ່າ: ຂໍໃຫ້ບູລິມະສິດແກ່ພະນັກງານຂັ້ນເຂດໃຫ້ຫລາຍຂື້ນ, ຖ້າຫາກວ່າພະນັກງານຂັ້ນເຂດຫາກມີຄວາມຮູ້ຄວາມສາມາດພຽງພໍ ຂ້າພະເຈົ້າຄິດວ່າ: ຄະດີຈະບໍ່ມາອັງອໍຢູ່ສູນກາງ. ສະນັ້ນ, ຂໍໃຫ້ພວກສະຫາຍເພີ່ມຈຳນວນພະນັກງານໃຫ້ແກ່ຂັ້ນເຂດ. ພວກສະຫາຍຕ້ອງໄດ້ຂື້ນບູລິມະສິດວ່າເຂດໃດຕ້ອງການປັບປຸງອັນໃດ. ຄະນະພັກ, ຄະນະນຳ ອົງການໄອຍະການປະຊາຊົນສູງສຸດຕ້ອງໄດ້ພິຈາລະນາຢ່າງລະອຽດຖີຖ້ວນ. ອິກປັດໃຈໜຶ່ງທີ່ສຳຄັນ, ຕ້ອງໄດ້ເອົາໃຈໃສ່ພັດທະນາພື້ນຖານທາງດ້ານວັດຖຸ ແລະ ວິທະຍາສາດເຕັກໂນໂລຊີໃຫ້ກ້າວໜ້າທັນກັບຍຸກສະໄໝ.

**ບັນຫາທີ່ ແປດ:** ແມ່ນຢາກໃຫ້ເພີ່ມທະວີກົນໄກປະສານງານລະຫວ່າງອົງການໄອຍະການປະຊາຊົນແຕ່ລະຂັ້ນໃຫ້ມີຄວາມແໜ້ນແຟ້ນທາງດ້ານແບບແຜນວິທີເຮັດວຽກ ບົນພື້ນຖານຫລັກການລວມສູນປະຊາທິປະໄຕ, ເຮັດວຽກເປັນໝູ່ຄະນະບຸກຄົນຮັບຜິດຊອບ. ເປັນຕົ້ນແມ່ນໃນເວລາແກ້ໄຂຄະດີແມ່ນໃຫ້ພວກສະຫາຍກຳແໜ້ນຫລັກການດັ່ງກ່າວ, ຖ້າວ່າພວກເຮົາເຮັດໄດ້ດີຈະເປັນການເພີ່ມກຳລັງແຮງໃຫ້ແກ່ອົງການໄອຍະການແຕ່ລະຂັ້ນ. ຂ້າພະເຈົ້າຂໍສະເໜີໃຫ້ເພີ່ມທະວີກົນໄກປະສານງານລະຫວ່າງອົງການໄອຍະການປະຊາຊົນກັບອົງການສຶບສວນ-ສອບສວນໃນການດຳເນີນຄະດີອາຍາ, ໂດຍສະເພາະແມ່ນຄະດີຢາເສບຕິດ. ຕໍ່ກົນໄກປະສານງານດັ່ງກ່າວ ຂ້າພະເຈົ້າຂໍສະເໜີວ່າ: ກ່ອນອື່ນໝົດແມ່ນຈະຕ້ອງໄດ້ສ້າງຄວາມຮັບຮູ້, ຄວາມເຂົ້າໃຈອັນຖືກຕ້ອງກ່ຽວກັບກົນໄກປະສານງານລະຫວ່າງສອງອົງການດັ່ງກ່າວນີ້ ໃຫ້ແກ່ຄະນະພັກ, ຄະນະນຳຂອງສອງອົງການດັ່ງກ່າວ ແຕ່ຂັ້ນສູນກາງຮອດຂັ້ນທ້ອງຖີ່ນ, ຕະຫຼອດເຖີງພະນັກງານບຸກຄະລາກອນຂອງສອງອົງການດັ່ງກ່າວ. ຕ້ອງໃຫ້ຄວາມສໍາຄັນຕໍ່ກົນໄກການປະສານງານດັ່ງກ່າວ. ກົນໄກປະສານງານດັ່ງກ່າວນີ້ມັນເປັນຄູ່ມາດຕະເກນ, ດ້ານໜື່ງເຮັດໃຫ້ພວກເຮົາມີການປະສານງານເພື່ອແກ້ໄຂຄະດີ, ແລະ ອີກດ້ານໜື່ງການປະສານງານກໍ່ຕ້ອງໄດ້ຮັບປະກັນການເຄົາລົບສິດ ແລະ ໜ້າທີ່ເຊີ່ງກັນ ແລະ ກັນ, ເພື່ອແນໃສ່ສະໜອງຂໍ້ມູນໃຫ້ແກ່ການນຳແຕ່ລະຂັ້ນຂອງສອງອົງການດັ່ງກ່າວໃຫ້ມີຄວາມຊັດເຈນຈະແຈ້ງ, ກຳໄດ້ສະພາບການຢ່າງລະອຽດຖີຖ້ວນເພື່ອມີມາດຕະການກຳຈັດ ແລະ ແກ້ໄຂຄະດີຢ່າງທັນເວລາ ແລະ ຖືກເປົ້າໝາຍ. ສິ່ງສຳຄັນແມ່ນຄວາມຮັບຜິດຊອບສູງຂອງສອງອົງການນີ້ ຫຼື ວ່າຂອງອົງການອື່ນທີ່ກ່ຽວຂ້ອງ.

**ບັນຫາທີ່ ເກົ້າ:** ສະເໜີໃຫ້ເພີ່ມທະວີການຕິດຕາມກວດກາຂອງສະພາປະຊາຊົນຂັ້ນແຂວງ ຕໍ່ກັບການເຄື່ອນໄຫວຂອງອົງການສຶບສວນ-ສອບສວນ, ອົງການໄອຍະການປະຊາຊົນ, ສານແຕ່ລະຂັ້ນ ເພື່ອເຮັດໃຫ້ການປະຕິບັດໜ້າທີ່ຢ່າງຖືກຕ້ອງ ແລະ ສອດຄ່ອງຕາມກົດໝາຍ. ຜ່ານການຕິດຕາມຂອງສະພາປະຊາຊົນ ກໍ່ເຫັນວ່າ: ຄຸນນະພາບຂອງການເຄື່ອນໄຫວໜ້າທີ່ວຽກງານຂອງອົງການໄອຍະການປະຊາຊົນແມ່ນໄດ້ຮັບການປັບປຸງໃຫ້ດີຂື້ນ, ການວິເຄາະວິໄຈບັນຫາ, ຂໍ້ມູນຫລັກຖານແມ່ນເຫັນວ່າດີຂື້ນ, ມາດຕະການ ແລະ ວິທີການແກ້ໄຂກໍເຫັນວ່າແທດຕົວຈິງຫລາຍຂື້ນ. ຂໍສະເໜີໃຫ້ສະພາປະຊາຊົນຂັ້ນແຂວງເພີ່ມທະວີການຕິດຕາມກວດກາຂື້ນຕື່ມ, ໂດຍສະເພາະແມ່ນຂໍ້ສະເໜີຂອງປະຊາຊົນຜ່ານສາຍດ່ວນ, ຜ່ານຈົດໝາຍ ຕໍ່ກັບການປະຕິບັດໜ້າທີ່ຂອງເຈົ້າໜ້າທີ່ ຂອງການປົກປ້ອງກົດໝາຍ, ໂດຍສະເພາະແມ່ນຕໍ່ກັບເຈົ້າໜ້າທີ່ໄອຍະການຢູ່ຂັ້ນແຂວງ, ຂັ້ນເຂດ. ພ້ອມດຽວກັນນັ້ນ, ກໍຕ້ອງໄດ້ລົງເລີກຕິດຕາມກວດກາການປະຕິບັດໜ້າທີ່ຂອງອົງການໄອຍະການທະຫານ, ເບີ່ງວ່າການປະຕິບັດໜ້າທີ່ຂອງອົງການໄອຍະການທະຫານແມ່ນຖືກຕ້ອງຕາມກົດໝາຍແລ້ວ ຫລື ບໍ່. ຂໍໃຫ້ອົງການໄອຍະການທະຫານກວດຄືນເບີ່ງວ່າ: ມີບາງຄະດີທີ່ເປັນການກະທຳຜິດທາງອາຍາເຊັ່ນ: ການຄາດຕະກຳ, ການຂົ່ມຂືນ, ກະທຳຊຳເລົາເດັກ, ການຄ້າອາວຸດເຖື່ອນ ແລະ ອື່ນໆ, ແຕ່ພາກປະຕິບັດພັດບໍ່ໄດ້ຮັບການດຳເນີນໄປຕາມຂະບວນການຂອງກົດໝາຍ, ຍັງໜັກໄປທາງການແກ້ໄຂທາງບໍລິຫານເຊັ່ນ: ປົດຊັ້ນ ປົດຕຳແໜ່ງ ຫຼື ໂຍກຍ້າຍຫນ້າທີ. ແຕ່ຢູ່ຝ່າຍປົກຄອງຜູ້ກກະທຳຜິດແບບນັ້ນແມ່ນຈະຖືກດຳເນີນຕາມກົດໝາຍ. ສະນັ້ນ, ຕ້ອງເຮັດແນວໃດເພື່ອໃຫ້ມີຄວາມສະເໜີພາບຕໍ່ໜ້າກົດໝາຍຂອງຜູ້ກະທຳຜິດ, ຂໍສະເໜີໃຫ້ອົງການໄອຍະການປະຊາຊົນ ກໍຄືອົງການໄອຍະການທະຫານກວດກາຄືນຕື່ມ.

**ບັນຫາສຸດທ້າຍ:** ຂໍສະເໜີໃຫ້ອົງການໄອຍະການ ປັບປຸງການບໍລິຫານລັດ. ຂ້າພະເຈົ້າຂໍສະເໜີດັ່ງນີ້: ອັນທີ່ໜື່ງ ສະເໜີໃຫ້ບັນດາສະຫາຍປັບປຸງກົນໄກການອອກນິຕິກຳ ຂອງອົງການໄອຍະການ, ບໍ່ວ່າຈະເປັນກົດໝາຍ ຫຼື ນິຕິກໍາລຸ່ມກົດໝາຍຕ້ອງເຮັດໃຫ້ນິຕິກຳເຫຼົ່ານັ້ນ ໃຫ້ມີຄວາມລະອຽດຊັດເຈນຂື້ນກວ່າເກົ່າ ເພື່ອສາມາດຕອບສະໜອງໄດ້ ຄວາມຮຽກຮ້ອງຕ້ອງການຂອງການຄຸ້ມຄອງລັດ, ຄຸ້ມຄອງສັງຄົມ. ຄືພວກເຮົາຮູ້ນໍາກັນແລ້ວວ່າ ປັດຈຸບັນນີ້ ສັງຄົມມີການຂະຫຍາຍຕົວຫຼາຍແລ້ວ, ປະຊາຊົນໄດ້ຮັບຂໍ້ມູນຂ່າວສານໄດ້ວ່ອງໄວ ແລະຮຽກຮ້ອງເຖິງຄວາມເປັນທຳຫຼາຍຂື້ນ, ດັ່ງນັ້ນ ພະນັກງານໄອຍະການປະຊາຊົນ ຈິ່ງຕ້ອງໄດ້ແບກຫາກພາລະທາງດ້ານການເມືອງ ແລະ ສັງຄົມ ທີ່ພັກມອບໝາຍໃຫ້ໜັກໜ່ວງຂື້ນເກົ່າກ່ວາ. ປັດຈຸບັນນີ້ ກົດໝາຍແມ່ນໃຫຍ່ ແລະ ສຳຄັນທີ່ສຸດ ໃນການຄຸ້ມຄອງລັດ-ຄຸ້ມຄອງສັງຄົມ ແຕ່ກົດໝາຍຈະສັກສິດ ກໍ່ຂື້ນກັບອົງການບັງຄັບກົດໝາຍ, ສະນັ້ນ ພາລະບົດບາດໃນການຕິດຕາມກວດກາການປະຕິບັດກົດໝາຍຂອງພວກສະຫາຍ ຍິ່ງມີຄວາມໝາຍຄວາມສຳຄັນ. ໃນນາມເປັນຜູ້ຕິດຕາມກວດກາການປະຕິບັດກົດໝາຍ ຂໍໃຫ້ພວກສະຫາຍເອົາໃຈໃສ່ຕໍ່ບັນຫາດັ່ງກ່າວ. ອັນທີ່ສອງ ແມ່ນສ້າງໃຫ້ມີຄວາມກົມກຽວລະຫວ່າງ ເຈົ້າໜ້າທີໄອຍະການ ກັບປະຊາຊົນ. ໝາຍຄວາມວ່າ: ພວກສະຫາຍ ຕ້ອງໄດ້ປັບປຸງກົນໄກຕ້ອນຮັບ, ຮັບຟັງຄຳຄິດຄຳເຫັນຂອງປະຊາຊົນ. ຕໍ່ກັບບັນຫາດັ່ງກ່າວ ພວກສະຫາຍຕ້ອງໄດ້ມີໜ່ວຍງານຢູ່ໃນອົງການໄອຍະການປະຊາຊົນໃນການຮັບຟັງຄຳຄິດຄຳເຫັນຂອງປະຊາຊົນ, ເພາະວ່າ: ເປົ້າໝາຍສູງສຸດຂອງພວກເຮົາແມ່ນການຮັບໃຊ້ປະຊາຊົນ. ສະນັ້ນ, ຖ້າພວກເຮົາບໍ່ແກ້ໄຂບັນຫາດັ່ງກ່າວນີ້ ກໍແມ່ນວ່າພວກເຮົາຍັງບໍ່ທັນສາມາດປັບປຸງວຽກງານບໍລິ ຫານລັດພາຍໃນອົງການໄອຍະການປະຊາຊົນໄດ້. ຜ່ານມາຂໍໃຫ້ພວກສະຫາຍເບີ່ງຄືນກົນໄກດັ່ງກ່າວນີ້ໄດ້ຮັບການ ຈັດຕັ້ງປະຕິບັດໄດ້ດີຄືແນວໃດ ແລະ ຍັງຄົງຄ້າງຄືແນວໃດ. ໂດຍສະເພາະແມ່ນທ່າທີກິລິຍາມາລະຍາດ ທີ່ສະແດງອອກຕໍ່ປະຊາຊົນ ແມ່ນຂໍໃຫ້ມີການປັບປຸງໃຫ້ດີຂື້ນ. ອັນທີສາມ ໃນການປັບປຸງວຽກງານບໍລິຫານລັດນີ້ ແມ່ນພວກເຮົາຕ້ອງໄດ້ປັບປຸງກົງຈັກຂອງລັດຢູ່ໃນອົງການໄອຍະການປະຊາຊົນຂອງພວກເຮົາໃຫ້ມີຄວາມກະທັດຫັດ ແລະ ໃຫ້ມີການປະສານສົມທົບຢ່າງໂລ່ງລ່ຽນແຕ່ສູນກາງຮອດທ້ອງຖີ່ນ, ບໍ່ໃຫ້ມີການຄຸມເຄືອກັນໃນການປະຕິບັດໜ້າທີລະ ຫວ່າງອົງການໄອຍະການຂັ້ນສູນກາງ ແລະ ຂັ້ນທ້ອງຖີ່ນ ຫລື ລະຫວ່າງອົງການໄອຍະການ ກັບອົງການອື່ນທີ່ກ່ຽວຂ້ອງ, ວຽກງານດັ່ງກ່າວນີ້ ມັນເປັນວຽກງານທີ່ຫຍຸ້ງຍາກ ແຕ່ກໍເປັນເປົ້າໝາຍໃຫ້ພວກເຮົາຈະຕ້ອງໄດ້ສູ້ຊົນ. ອັນສຸດທ້າຍນີ້: ພວກເຮົາຈະຕ້ອງໄດ້ສູ້ຊົນປັບປຸງ ເພື່ອຍົກສູງຄຸນນະພາບຂອງການປະຕິບັດໜ້າທີ່ວຽກງານໃນຖັນແຖວພະນັກງານ ໃນອົງການລັດຂອງພວກເຮົາໂດຍສະເພາະແມ່ນອົງການໄອຍະການ, ບໍ່ສະເພາະຈະມີແຕ່ຄຸນທາດການ ເມືອງເທົ່ານັ້ນ ແຕ່ຕ້ອງມີຄວາມຮູ້ຄວາມສາມາດສູງອີກດ້ວຍ, ການປັບປຸງຊັບຊ້ອນພະນັກງານແຕ່ລະຂັ້ນ ກໍຕ້ອງໃຫ້ ເໝາະສົມ ແລະ ສົມຄູ່ກັນລະຫວ່າງຄຸນທາດການເມືອງ, ຄວາມຮູ້ຄວາມສາມາດ ກັບໜ້າທີ, ຕໍາແໜ່ງ ຄວາມຮັບຜິດ ຊອບ. ປີ 2018 ເປັນປີທີ່ສາມ ຂອງການຈັດຕັ້ງປະຕິບັດມະຕິ X ຂອງພັກເຮົາ, ສະນັ້ນ, ພວກເຮົາຈະຕ້ອງໄດ້ເບີ່ງຄືນ ກ່ຽວກັບບັນຫາພະນັກງານ ເພື່ອກະກຽມໃສ່ກອງປະຊູມ ຂອງອົງຄະນະພັກແຕ່ລະຂັ້ນ. ຂໍໃຫ້ຄະນະພັກ, ຄະນະນຳ ຂອງອົງການໄອຍະການປະຊາຊົນເອົາໃຈໃສ່ຕື່ມວ່າຈະເຮັດແນວໃດເພື່ອສາມາດບຳລຸງກໍ່ສ້າງພະນັກງານລຸ້ນສືບທອດ ທີ່ເຕັມໄປດ້ວຍຄວາມຮູ້ຄວາມສາມາດ ແລະ ຄຸນທາດການເມືອງອັນໜັກແໜ້ນ. ໃນນັ້ນຕ້ອງສ້າງເງື່ອນໄຂເອື້ອອຳນວຍຄວາມສະດວກທາງ ດ້ານງົບປະມານໃນການບຳລຸງກໍ່ສ້າງພະນັກ ງານ. ພ້ອມກັນນັ້ນກໍ່ຕ້ອງສ້າງເງື່ອນໄຂໃຫ້ເຂົາເຈົ້າໄດ້ຮັບການກໍ່ສ້າງ, ບຳລຸງຍົກລະດັບຄວາມຮູ້ທາງດ້ານວິຊາສະເພາະ, ທິດສະດີການເມືອງ-ການປົກຄອງ ແນວທາງຂອງພັກ ແລະ ຄວາມສາມາດໃນການພິຈາລະນາຄະດີໃຫ້ມີຄວາມວ່ອງໄວ, ໂປ່ງໃສ, ຖືກຕ້ອງ.

ຂ້າພະເຈົ້າເຊື່ອໝັ້ນວ່າ ດ້ວຍມູນເຊື້ອຂອງອົງການໄອຍະການປະຊາຊົນຂອງພວກສະຫາຍ, ດ້ວຍຄວາມເອົາໃຈໃສ່ຊີ້ນຳ-ນຳພາຢ່າງໃກ້ສິດຈາກຄະນະພັກຄະນະນຳ ແລະ ດ້ວຍຄວາມບຸກບືນຫ້າວຫັນຂອງພວກສະຫາຍ, ພ້ອມດ້ວຍການຮ່ວມມືຖອດຖອນບົດຮຽນນໍາບັນດາເພື່ອນມິດຍຸດທະສາດນັ້ນ, ອົງການໄອຍະການປະຊາຊົນຂອງພວກເຮົາຈະເຮັດສໍາເລັດໜ້າທີ່ ທີ່ພັກ, ປະຊາຊົນມອບໝາຍໃຫ້. ເຊື່ອໝັ້ນວ່າ ພວກສະຫາຍຈະສາມາດປັບປຸງ ແລະ ພັດທະນາອົງການໄອຍະການປະຊາຊົນ ໃຫ້ກາຍເປັນອົງການທີ່ເຂັ້ມແຂງທາງດ້ານການເມືອງ, ການຈັດຕັ້ງ ແລະ ບຸກຄະລາກອນ ໃຫ້ເປັນທີ່ໄວ້ວາງໃຈ ຂອງປະຊາຊົນກໍຄືຄວາມເຊື່ອໝັ້ນຂອງພັກ-ລັດ, ຂອງສະພາ. ທ້າຍນີ້ຂໍອວຍພອນໃຫ້ຄະນະພັກ, ຄະນະນໍາອົງການໄອຍະການປະຊາຊົນສູງສຸດ, ອົງການໄອຍະການທະຫານ ແລະ ອົງການໄອຍະການປະຊາຊົນແຕ່ລະຂັ້ນ ຈົ່ງມີສຸຂະພາບເຂັ້ມແຂງເພື່ອພ້ອມກັນສືບຕໍ່ປະຕິບັດໜ້າທີ່ຂອງຕົນເອງດ້ວຍຈິດໃຈບຸກທະລຸ ເຮັດແນວໃດໃຫ້ໃນອີກ 2 ປີໃນຕໍ່ໜ້ານີ້, ອົງການໄອຍະການພວກເຮົາມີການຫັນປ່ຽນຢ່າງຕັ້ງໜ້າ ແລະ ໄປຕາມມະຕິຂອງກອງປະຊຸມໃຫ່ຍຄັ້ງທີ X ກໍານົດໄວ້.

**ຂອບໃຈ**